
UN  CONGRES  BIBLIC  ROMÂNESC. 

—  Urmare.  — 

Având  o  astfel  de  ediţie  bine  revăzută  a  sf.  Scripturi,  ea 
ar  fi  înzestrată  cu  autoritate  normativă  pentru  întreaga  biserică 
românească.  De  ea  s’ar  folosi  scriitorii  bisericeşti  în  lucrările  lor 
teologice,  preoţii  în  predici,  precum  şi  toţi  aceia  cari  ar  dori  să 
cetească  sf.  Scriptură  în  întregime.  De  pe  ea  s’ar  retipări,  pentru 
trebuinţele  cultului  dumnezeesc,  Evanghelistarele  şi  Apostolul,  iar 
în  privinţa  limbei  ar  fi  considerată  ca  normativă  pentru  revizuirea 
celorlalte  cărţi  bisericeşti,  ceeace  e  cu  atât  mai  posibil,  cu  cât 
aceste  cărţi  şi  textual  se  bazează  foarte  mult  pe  sf.  Scriptură.  In 
acest  chip  s’ar  introduce,  cu  timpul,  uniformitate  în  toate  cărţile 
noastre  bisericeşti,  un  lucru  de  mare  importanţă  pentru  păstrarea 
şi  întărirea  unităţii  noastre  religioase  şi  culturale-naţionale. 

Tot  pe  baza  textului  revăzut  al  cărţilor  sfinte  ar  avea  să  se 
compună  şi  acea  « Biblie  pentru  popor »,  de  care  s’a  vorbit  mult 
în  anii  din  urmă.  S’a  vorbit  mult  şi  totuş  nu  s’a  spus  tot  ceeace 
trebuiă  să  se  spună.  După  cât  cunosc  eu  chestiunea,  încă  nimeni 
nu  s’a  pronunţat  la  noi  asupra  felului  cum  ar  trebui  să  fie  al¬ 
cătuită  o  Biblie  pentru  popor.  O  lămurire  principiară  a  chestiunii 
se  impune  înainte  de  a  trece  la  înfăptuirea  ei. 

Când  zicem  «Biblie  pentru  popor»,  cei  mai  mulţi  se  cugetă 
numai  la  o  ediţie  foarte  ieftină  a  sf.  Scripturi,  pe  care  să  şi-o 
poată  cumpără  cu  înlesnire  şi  poporul;  se  cugetă  deci  numai  la 
partea  materială  a  chestiunii.  De  fapt  însă  e  cu  mult  mai  com¬ 
plicată  partea  referitoare  la  alcătuirea  unei  astfel  de  Biblii  şi  la 
răspândirea  ei,  ca  să  fie  spre  folosul  poporului. 

Cum  să  fie  alcătuită  o  astfel  de  Biblie  şi  ce  ar  trebui  să  j 
conţină?  i 

Să  ne  oprim  mai  întâiu  la  a  doua  parte  a  întrebării:  ce  ar  | 
trebui  să  conţină  o  Biblie  pentru  popor?  Ori,  formulând  ches¬ 
tiunea  mai  concret:  e  consult  să  se  publice  pentru  popor  sfânta 
Scriptură  în  întregime,  sau  numai  anumite  părţi  dintr’ânsa  ? 

Cine  e  familiarizat  cât  de  cât  cu  studiul  biblic,  acela  ştie  că 
în  sf.  Scriptură  se  găsesc  multe  locuri  cu  anevoie  de  înţeles  şi  ; 
altele  cari  uşor  pot  fi  interpretate  greşit.  Sf.  apostol  Petru  spune 
despre  scrierile  sf.  apostol  Pavel,  că  în  ele  «sunt  unele  cu  ane¬ 
voie  a  se  înţelege,  care  cei  neînvăţaţi  şi  nestatornici  le  răsvrătesc, 
ca  şi  celelalte  scripturi,  spre  pierderea  lor»  (II  Petru,  3,  13).  Ce¬ 
titorul  cu  pregătirea  şi  înţelegerea  necesară  ştie  interpreta  ase¬ 
menea  locuri  din  sf.  Scriptură,  pe  când  cel  lipsit  de  ea  rămâne 
needificat  cetindu-le.  De  altfel  aşa  stă  lucrul  cu  cetirea  oricărei 
cărţi :  dacă  n’ai  pregătirea  necesară  ca  să  o  înţelegi  drept,  mai 
mult  poate  să-ţi  strice  decât  să-ţi  folosească.  Acestea  le  are  în 
vedere  Şi  sf.  Vasile  cel  Mare ,  când  îi  dă  chiar  unui  preot  urmă¬ 
torul  sfat:  «Nu  te  lenevi  întru  cetiri,  mai  ales  din  noul  Testament,  ; 
căci  din  cetirea  vechiului  Testament  adeseori  rezultă  pierderi,  dar 
nu  fiindcă  ar  conţine  lucruri  stricăcioase,  ci  din  cauza  că  spiritul 
celor  ce-1  cetesc  spre  paguba  lor,  este  prea  slab.  Toată  pânea 
este  folositoare  ca  hrană,  dar  celor  slabi  le  strică».1 

In  sf.  Scriptură  se  găsesc  şi  astfel  de  locuri,  pe  cari  nici 
decum  nu  e  consult  să  le  cetească  copiii,  junii  şi  chiar  mulţi  j 
oameni  maturi.  Mă  gândesc  la  acele  părţi  din  vechiul  Testament,  1 
cari  conţin  istorisiri  şi  prescripte  referitoare  la  raporturile  vieţii 
sexuale.  Nu  cred  să  existe  vre-un  pedagog  şi  om  înţelegător,  care 
cu  conştiinţa  liniştită  ar  admite  să  cetească  şi  copiii,  ba  chiar  şi  ; 
mulţi  oameni  maturi  părţi  din  Biblie  ca  de  ex.  istoria  incestului  Iui  Lot 
şi  a  ficelor  sale  (Facere  c.  19),  apoi  cele  despre  păcatul  lui  Onan, 
a  lui  luda  şi  a  Tamarei  (Facere  c.  38),  despre  păcatul  lui  Amnon 
cu  sora  sa  Tamar  (11  Imp.  c.  13),  legile  iudaice  referitoare  la  vieaţa 
sexuală  (Levit  c.  18-20;  A  doua  lege  c.  22—23)  etc. 

Ce  concluziune  rezultă  din  aceste  constatări  ?  Aceea,  că  nu 
e  consult  să  dai  în  mânile  poporului  Biblia  în  întregime,  ci  într’o 
ediţie  anume  alcătuită,  în  care  vor  fi  suprimate  unele  părţi,  din 

motive  pedagogice  şi  etice.  «Biblia  pentru  popor»  trebue  să  fie 
o  astfel  de  carte  care,  stând  pe  masa  ţăranului  nostru,  va  putea 
fi  cetită,  ascultată  şi  înţeleasă  cu  folos  sufletesc  de  toţi  cei  din 
casă.  Prin  urmare  biserica  nu  are  numai  dreptul,  ci  e  chiar  da¬ 
toare  să  iee  măsuri  în  acest  sens,  când  s’a  hotărît  să  răspân¬ 
dească  sf.  Scriptură  printre  popor.  Ea  e  datoare,  de  o  parte,  să 
nu  lase  cuvântul  lui  Dumnezeu  pradă  unor  interpretări  arbitrare 
şi  greşite,  iar  de  altă  parte,  să  ferească  pe  credincioşi  de  rătăciri 
păgubitoare  pentru  sufletele  lor. 

Dar  când  aderez  la  părerea  ca  pentru  popor  să  nu  se  pu¬ 
blice  sf.  Scriptură  în  întregime,  nu  mă  gândesc  la  o  ediţie  a  ei 
compusă  din  fragmente  fără  nici  o  legătură  între  ele,  ci  mă  gân¬ 
desc  la  o  Biblie  prescurtată ,  care  păstrând  legătura  întregului,  ar 
conţine  numai  ceeace  e  mai  edificator  şi  mai  pe  înţelesul  tuturor. 

La  alcătuirea  unei  astfel  de  Biblii,  unele  părţi  se  indică  dela 
sine  ca  fiind  foarte  potrivite;  în  privinţa  alegerii  altora  ar  fi  de- 
cizător  folosul  religios-moral  cel  mai  mare  ce  s’ar  putea  obţinea 
prin  ele.  Din  vechiul  Testament  ar  fi  de  luat  în  considerare  acele 
scrieri,  pe  cari  încă  biserica  veche  le-a  încuviinţat  spre  cetire 
catehumenilor.  In  ce  priveşte  cărţile  istorice  ale  lui,  ar  fi  sufi¬ 
cient  ceeace  ne  oferă  o  «Istorie  biblică»  lucrată  pe  baze  mai 
largi  şi  în  legătură  strânsă  cu  textul  sf.  Scripturi,  iar  din  cele 
profetice  s’ar  alege  cu  deosebire  locurile  cu  cele  mai  însemnate 
prorocii  mesianice  şi  acelea  cari  conţin  propoveduiri  moraliză- 
toare.  E  de  sine  înţeles,  că  importanţa  cea  mai  mare  va  trebui 
să  i-se  dea  noului  Testament.  Din  cele  patru  evanghelii,  decât 
ca  să  se  publice  toate  patru  cu  desele  lor  repeţiri  ale  aceloraş 
lucruri,  cred  că  ar  fi  cu  mult  mai  bine  să  se  alcătuească  o  aşa- 
numită  «armonie  a  evangheliilor».  Faptele  Apostolilor  ar  putea 
fi  reproduse  în  întregime.  Locurile  mai  grele  de  înţeles  ar 
fi  provăzute  cu  explicări  cât  se  poate  de  scurte  şi  precise.  Pe 
lângă  toate  acestea,  un  lucru  pe  care  eu  îl  ţin  neapărat  de  lipsă 
pentru  o  astfel  de  Biblie  pentru  popor  e :  ca  să  fie  provăzută  cu 
lustraţii  frumoase  şi  executate  artistic.  Importanţa  ilustraţiilor  ar 
fi  nepreţuită  într’o  astfel  de  carte,  căci  prin  ele  s’ar  stârni  inte¬ 
resul  spre  cetit  şi  s’ar  înlesni  foarte  mult  înţelegerea  celor  cetite. 

Aşa  îmi  închipuesc  eu  o  «Biblie  pentru  popor».  Pentru  pu¬ 
blicarea  ei,  ca  să  coste  cât  mai  puţin,  ar  avea  să  se  îngrijească 

autorităţile  bisericeşti,  dar  cred  că  s’ar  găsi  chiar  şi  particulari,  cari 
vor  jertfi  cu  dragă  inimă  pentru  o  operă  atât  de  folositoare. 

Dupăce  se  va  fi  răspândit  această  ^Biblie »  în  sânul  popo¬ 
rului  în  zeci  şi  sute  de  mii  de  exemplare,  se  vor  putea  publica  şi 
cărţi  întregi  din  sf.  Scriptură,  însoţite  de  scurte  tâlcuiri  pentru 
popor,  —  şi  numai  după  ce  se  va  fi  pregătit  terenul  prin  toate 
acestea,  ne  vom  putea  gândi  şi  la  o  ediţie  mai  completă  (întru 
toate  completă,  nici  când)  a  sf.  Scripturi  pentru  popor,  dar  şi 
aceasta  însoţită  de  explicările  necesare. 

Mi-ar  putea  face  cineva  obiecţiunea:  de  ce  să  punem  atâtea 
îngrădiri,  când  voim  să  răspândim  Biblia  printre  popor?  Protes¬ 
tanţii  doar  nu  fac  aşa,  ci  dau  Biblia  în  manile  tuturor,  fără  de¬ 
osebire  de  vrâstă  şi  cultură  şi  fără  teama  că  prin  aceasta  vor  ; 
produce  vre-un  rău. 

Nu-mi  este  greu  să  răspund  la  această  obiecţiune.  Am  in¬ 
dicat  mai  sus  motivele  de  ordin  pedagogic  şi  etic,  pentru  cari 
se  impun  anumite  restricţiuni  în  privinţa  răspândirii  Bibliei  în 
popor.  Am  arătat  că  biserica  e  datoare  să  ia  măsurile  de  lipsă 
ca  Biblia  să  fie  înţeleasă  drept  şi  să  servească  spre  edificarea 
morală  a  cetitorilor.  Necesitatea  unor  asemenea  măsuri  încep  să 
o  recunoască  chiar  şi  protestanţii.  Sinodul  protestant  general  din 
Palatinat,  ţinut  în  toamna  anului  1 90 1 ,  a  luat  cu  unanimitate  ho- 
tărîrea  să  roage  autoritatea  bisericească  să  se  ocupe  mai  de-aproape 
cu  edarea  unei  Biblii  prescurtate,  «fiindcă  există  o  trebuinţă  ge¬ 
neral  simţită  (ein  allgemein  empfundenes  Bediirfnis)  de  o  carte 
care,  dupăce  se  vor  fi  suprimat  locurile  mai  puţin  importante  şi 
cele  ispititoare  pentru  tinerime,  să  dea  cuprinsul  esenţial  al  Scrip¬ 
turii  într’o  formă  îndemânatică».1  Păreri  de  felul  acesteia  aş  putea 
cită  mai  multe,  căci  sunt  mulţi  teologi  protestanţi  cari  le  susţin. 

lată  deci  că  şi  protestanţii  cer  anumite  restricţiuni  în  pri¬ 
vinţa  cetirii  şi  răspândirii  Bibliei  1 

Dar  provocarea  la  protestanţi,  în  cazul  de  faţă,  nici  nu  e 
la  loc,  fiindcă  altfel  e  privită  Biblia  la  ei  şi  altfel  la  noi.  Se  ştie  ‘ 
că  protestanţii,  conform  aşanumitului  principiu  formal  al  lor,  ţin 
Scriptura  ca  singura  normă  a  credinţei.  Fiecare  creştin  protestant 
are  dreptul  să-şi  extragă  el  însuş,  prin  interpretarea  ce  el  o  dă 

1  Citat  la  I.  Hoffmann:  Die  HI.  Schrift  ein  Volks -  and  Sckulbuck  in  der  Vergan - 
genheit,  Kempten  1902,  pag.  135. 

cuvintelor  Scripturii,  învăţăturile  de  credinţă  ale  sale.  Acest  prin¬ 
cipiu  dus  cu  consecvenţă  până  la  sfârşit,  admite  quot  capita,  tot 
sensus  în  materie  de  credinţă.  E  evident,  că  între  astfel  de  îm¬ 
prejurări,  la  protestanţi,  n’a  putut  şi  nu  poate  să  se  susţină  uni¬ 
tatea  credinţei,  o  condiţie  indispensabilă  pentru  unitatea  internă 
a  bisericei.  De  aici  se  explică  numărul  mare  al  sectelor  în  cari 
este  divizat  protestantismul,  precum  şi  diversitatea  ce  există  între 
teologii  protestanţi  chiar  şi  în  privinţa  celor  mai  esenţiale  învă¬ 
ţaturi  ale  creştinismului. 

Prin  urmare  protestanţii  lucrează  în  consecvenţă  cu  amintitul 
principiu  formal  al  lor,  când  dau  Biblia  în  mânile  tuturor  credin¬ 
cioşilor,  fără  să-şi  bată  capul  mult  cu  aceea  de  ce  duh  vor  fi  ei 
inspiraţi  cetindu-o. 

De  tot  altfel  stă  chestiunea  privită  din  punctul  nostru  de 
vedere.  Căci  pentru  noi  nu  Scriptura  este  norma  nemijlocită  a 
credinţei,  ci  doctrina  cea  vie ,  păstrată,  definită  şi  propoveduită  din 
partea  bisericei  pe  baza  sf.  Scripturi  şi  a  sf.  Tradiţiuni,  ca  izvoare 
ale  revelaţiunii  dumnezeeşti.  Biserica  a  fost  instituită  de  Mântui¬ 
torul  ca  să-i  continue  opera;  ei  i-a  încredinţat  spre  păstrare  harul 
şi  adevărul  religios,  pe  care  e  datoare  să-l  împărtăşească  tuturor 
oamenilor  cari  doresc  să-şi  lucreze  mântuirea.  Biserica  are  făgă¬ 
duinţa,  dată  de  întemeietorul  ei,  că  nici  porţile  iadului  nu  o  vor 
birul,  iar  prin  azistenţa  neîntreruptă  a  Duhului  Sfânt,  de  care  se 
bucură,  ea  singură  are  să  fie  şi  este  în  mijlocul  tuturor  furtunilor 
«stâlp  şi  întărire  a  adevărului»  (I  Tini.  3,  15).  Biserica  lui  Christos 
şi  poate  să  fie  depozitara  credincioasă  a  mijloacelor  de  mântuire, 
fiindcă  ea  nu  este  o  societate  care  s’ar  schimbă  de-odată  cu  tre¬ 
cerea  persoanelor  cari  o  compun  într’un  timp,  ci  este  o  comu¬ 
nitate  stabilă,  bazată  pe  aceleaşi  principii  ale  credinţei  şi  condusă 
dela  început  şi  până  astăzi  de  acelaş  Duh  al  adevărului.  Bise¬ 
rica  a  păstrat  şi  sf.  Scriptură,  pe  care,  împreună  cu  sf.  Tradi- 
ţiune,  o  consideră  ca  izvor  al  revelaţiunii  divine.  Învăţăturile 
credinţei  şi  ale  vieţii  creştineşti,  pe  cari  biserica  le  scoate  din 
aceste  izvoare  cu  competenţa  ce  o  are  de  a  le  interpretă 
autentic,  le  împărtăşeşte  ca  o  mamă  bună  fiilor  ei  credincioşi 
spre  mântuire. 

Principiul  formal  al  protestanţilor  este  insuficient  şi  de  o 
valoare  foarte  subiectivă.  Ca  să  scot  la  iveală  numai  câteva 

scăderi  ale  acelui  principiu,  întreb:  oare  dela  Christos  şi  până 
la  încheierea  canonului  cărţilor  sf.  Scripturi,  deci  până  spre  sfâr¬ 
şitul  veacului  prim,  creştinii  ce  normă  a  credinţei  au  avut?  ; 
Scriptura,  evident,  nu,  ci  acea  normă  a  fost  doctrina  cea  vie 
păstrată  şi  propoveduită  de  biserică  prin  apostoli  şi  prin  succe¬ 
sorii  lor.  Dar  creştinii  cari  nu  ştiu  ori  nu  pot  ceti  sf.  Scriptură,  : 
—  şi  câţi  au  fost  de  aceştia  dela  început  şi  până  astăzi !  —  ce 
normă  a  credinţei  au  ei?  Mântuitorul  n’a  scris  nici  un  şir  măcar 
şi  n’a  dat  apostolilor  poruncă  să  scrie  ei,  ci  le-a  împărtăşit  doc¬ 
trina  cu  graiul  viu  şi  le-a  poruncit  să  o  vestească  la  toată  făp¬ 
tura.  Prin  urmare  voinţa  Mântuitorului  n’a  fost  să  le  deâ  oame¬ 
nilor  o  carte  drept  normă  a  credinţi!  lor.  Sf.  Scriptură  nici  nu 
conţine  o  expunere  sistematică  a  doctrinelor  Mântuitorului,  ci 
singuraticele  ei  scrieri  au  fost  compuse  la  ocazii  speciale  şi  cu 
considerare  la  anumite  trebuinţe  sufleteşti  ale  credincioşilor.  Chiar 
unii  dintre  scriitorii  sfinţi  spun  că  n’au  scris  tot,  ci  şi-au  păstrat 
unele  învăţături  ca  să  le  împărtăşească  cu  graiul  viu,  îndatorind 
pe  creştini  să  păzească  şi  pe  acestea  întocmai  ca  şi  pe  ceie  ves¬ 
tite  în  scris.  Prin  urmare  şi  Tradiţia  este  un  izvor  al  doctrinei 
revelate.  Dar  chiar  presupunând  că  în  sf.  Scriptură  se  găseşte 
întreg  adevărul  creştin,  cine  ne  dă  chezăşie  despre  autenticitatea 
ei  şi  cine  ne-o  interpretează  aşa  cum  trebue  ea  înţeleasă?  Fără 
îndoială,  biserica,  în  puterea  drepturilor  şi  prerogativelor  ei  ca 
depozitara  adevărului  mântuitor.  Prin  urmare  nu  Scriptura,  ci  doc¬ 
trina  bisericei  este  normativă  pentru  conştiinţa  noastră  religioasă. 

Prin  aceasta,  se  înţelege,  nu  scade  nici  decum  valoarea  sf. 
Scripturi,  ci  dimpotrivă:  creşte  în  faţa  credincioşilor,  având  ei  ţ 
din  partea  bisericii  garanţa  deplină  a  interpretării  autentice  a  ; 
cuvântului  dumnezeesc. 

Din  cele  zise  rezultă  şi  mai  mult,  că  biserica  e  datoare  să  1 
poarte  grijă,  în  interesul  binelui  sufletesc  al  fiilor  săi,  ca  aceştia  j 
să  înţeleagă  drept  cuvintele  Scripturii.  Prin  măsurile  ce  le  va  luă 
în  scopul  acesta,  biserica  tinde  să  normeze  şi  lumineze  conştiinţa 
religioasă  a  credincioşilor  săi  şi  să  o  ferească  de  rătăciri,  ceeace 
este  o  condiţie  neapărată  pentru  crearea  unei  religiozităţi  profunde 
şi  a  unei  vieţi  morale  sănătoase.  In  acelaş  timp  biserica  îşi  pă¬ 
strează  şi  păzeşte  în  acest  chip  unitatea  internă,  bazată  pe  uni¬ 
tatea  credinţei  membrilor  săi.  Ce  importanţă  are  această  pază  a 

unităţii  religioase  nu  numai  pentru  biserică,  ci  şi  pentru  neamul 
pe  care-1  ocroteşte  ea,  ne  putem  închipui  gândindu-ne  la  primejdia 
ce  ne-ar  ameninţă,  când  pe  urma  unor  interpretări  subiective  a 
sf.  Scripturi  s’ar  ivi  secte  religioase  şi  în  sinul  poporului  nostru. 
Până  acum  avem  destul  de  furcă  cu  secta  nazarenilor,  n’avem 
trebuinţă  şi  de  alte  sfâşieri. 

Aceste  motive,  cred  eu,  sunt  destul  de  serioase,  ca  să  nu 
ne  luăm  orbiş  după  exemplul  protestanţilor.  Dar  şi  în  sine  e  lucru 
evident,  că  numai  punând  poporul  în  situaţia  ca  să  înţeleagă  bine 
sf.  Scriptură,  îi  va  fi  de  folos  cetirea  ei.  Din  cauza  aceasta  gă¬ 
sesc  că  trebue  pregătit  terenul  din  bună  vreme  şi  prin  alte  mă¬ 
suri,  pe  cari  voiu  să  le  indic  pe  scurt  în  cele  următoare. 

Intre  aceste  măsuri  înşir  la  locui  prim  un  mai  intensiv  studiu 
al  sf.  Scripturi  în  seminarii,  ca  viitorii  preoţi,  cari  vor  avea  să 
explice  poporului  cuvântul  lui  Dumnezeu,  să  fie  «tari  în  Scrip¬ 
turi».  Nu  am  în  vedere  un  studiu  făcut  cu  un  mare  aparat  de 
erudiţie  şi  care  s’ar  pierde  în  tot  felul  de  amănunte  referitoare 
la  critica  textului,  la  arheologia  biblică  etc.,  ci  mă  gândesc  la  un 
astfel  de  studiu  biblic,  care  ar  împrieteni  pe  ceice  l-ar  face  cu  sf. 
Scriptură,  le-ar  câştigă  dragostea  de  a  se  ocupă  mereu  cu  ea, 
i  ar  face  să  pătrundă  adânc  în  gândirile  ei  mari,  cari  le  vor  in- 
fluinţâ  şi  mintea  şi  inima  şi  voinţa,  înlănţuindu-le  sufletul  pentru 
vieaţa  lor  întreagă  de  adevărul  dumnezeesc,  ai  cărui  propovădui¬ 
tori  plini  de  convingere  şi  însufleţire  vor  avea  să  fie.  Nouă  ne 
trebue  un  studiu  biblic  în  vederea  activităţii  pastorale  a  preoţimii 
şi  din  care  să  răsară  roade  ale  vieţii  creştineşti  în  popor.  Nu 
vreau  să  zic  că  astăzi  nu  s’ar  face  bine  studiul  biblic  în  semina- 
riile  noastre,  ci  ceeace  susţin  eu  e  că,  în  vederea  răspândirii  Bi¬ 
bliei  în  popor,  trebue  să  i-se  dea  studiului  biblic  o  importanţă 
mai  mare  decum  o  are  astăzi  în  programele  seminariilor  noastre. 

Această  măsură  i-ar  da  preoţimei  noastre  putinţa  să  înso¬ 
ţească  cuvintele  Scripturii  cu  tâlcul  viu  al  predicei  pe  înţelesul 
tuturor;  pentrucă  atunci,  când  se  va  fi  răspândit  Biblia  în  pătu¬ 
rile  largi  ale  poporului,  neapărat  trebue  să  capete  glas  amvoanele. 
Predica  va  trebui  să  înveţe  poporul  cum  să  cetească  şi  să  înţe¬ 
leagă  Scriptura.  Cum  vor  face  însă  acest  lucru  acei  predicatori, 
cari  n’au  urmat  îndemnul  Mântuitorului:  «Ispitiţi  Scripturile»? 
(Ioan  5,  39).  Eu  nu  cunosc  un  mijloc  mai  eficace  pentru  de  a 

introduce  în  măsură  mai  mare  şi  a  înviora  predica  în  biserica 
noastră,  decât  o  adâncire  a  preotului  în  studiul  sf.  Scripturi.  Fără 
de  această  pregătire  înzadar  se  dau  preoţilor  noştri  porunci  să 
predice,  căci  nu  vor  predică,  ori  şi  dacă  vor  predică,  predica  lor 
va  fi  lipsită  de  vieaţă.  Fericitul  Augustiti  zice  într’un  loc  din 
scrierile  sale  că  «predicatorul  va  cuvântă  cu  atât  mai  înţelept  ori 
mai  puţin  înţelept,  cu  cât  mai  mult  ori  mai  puţin  progres  a  făcut 
în  sfintele  Scripturi». 1  Cetiţi  puţinele  predici  cari  se  publică  la 
noi  şi  vă  veţi  convinge  că  anemia  de  care  pătimesc  provine  mai 
ales  din  lipsa  unui  intim  contact  sufletesc  al  predicatorilor  cu 
adevărul  viu  al  Bibliei.  Le  lipseşte  acel  element  religios  plin  de 
putere  şi  vieaţă,  care  deschide  inimile  ascultătorilor  şi  le  cuce¬ 
reşte.  In  schimb,  ve-ţi  găsi  un  moralism  sarbăd  şi  monoton,  care 
n’are  puterea  să  pună  în  mişcare  inimile  şi  să  întărească  voinţele, 
ci  mai  curând  îndârjeşte  pe  ascultători  şi  îi  predispune  chiar  îm¬ 
potriva  predicatorului  care,  văzând  rezultatele  contrare  intenţiilor 
sale  de  altfel  nobile,  îşi  pierde  zelul  de  a  mai  predică.  La  astfel 
de  predicatori  se  potrivesc  cuvintele  Mântuitorului:  «Rătăciţi, 
neştiind  scripturile,  nici  puterea  lui  Dumnezeu».  (Mat.  22,  29). 

Prin  urmare:  înainte  de  ce  s’ar  da  Biblia  în  mânile  popo¬ 
rului,  trebuie  să  o  introducem  în  mai  mare  măsură  de  cum  este 
astăzi,  începând  chiar  din  seminare,  în  cercul  celor  mai  de  căpe¬ 
tenie  îndeletniciri  spirituale  ale  preoţimii  noastre.  Îşi  poate  în¬ 
chipui  ori-cine  ce  foloase  ar  rezultă  de  aici  pentru  cultura 
religioasă-moralâ  a  preoţimii  şi,  prin  ea,  pentru  popor. 

Dar  pe  lângă  predică,  preotului  îi  stau  la  îndemână  şi  alte 
mijloace  şi  ocaziuni  pentru  a  răspândi  în  popor  cunoştinţa  şi 
înţelegerea  dreaptă  a  sfintelor  Scripturi.  Nu  numai  pentru  timpul 
când  va  fi  pătruns  Biblia  în  păturile  largi  ale  poporului,  ci  şi 
astăzi  ar  fi  de  cel  mai  mare  folos  ca  să  se  introducă  şi  la  noi 
şezători  sau  cetiri  biblice,  după  felul  aşanumitelor  « Bibelstunden » 
cari  la  protestanţi  există  de  mult.  La  noi  asemenea  cetiri  biblice 
cu  poporul  n’ar  fi  o  imitaţie  după  protestanţi,  de  vremece  e 
ştiut  că  mulţi  dintre  preoţii  noştri  cei  bătrâni  aveau  bunul  obi- 
ceiu  să  cetească  poporului  din  cărţile  sfinte,  un  obiceiu  care  de 


1  De  doctrina  christiana,  c.  V,  cap.  5. 


81 


altcum  se  practică  şi  în  biserica  veche  creştină.  N’ar  trebui  decât 
ca  acest  obiceiu  să  se  generalizeze  şi  să  se  practice  sistematic. 

Nu  găsesc  destule  cuvinte  ca  să  recomand  acest  mijloc  de 
educaţie  religioasă-morală  a  poporului  cu  toată  căldura  şi  stăru¬ 
inţa,  fiindcă  mi-am  câştigat  însu-mi,  pe  urma  unei  încercări  fă¬ 
cute,  o  puternică  convingere  despre  eficacitatea  lui.  Petrecând 
într’una  din  iernile  trecute  mai  mult  timp  în  satul  meu  natal,  am 
ţinut  o  serie  întreagă  de  asemenea  cetiri  sau  şezători  biblice  cu 
poporul.  Procedura  pe  care  am  observat-o  cu  acea  ocaziune  a 
fost  următoarea:  Uneori  luam  anumite  părţi  din  sf.  Scriptură  (d. 
ex.  1 — 2  capitole),  pe  cari  le  ceteam  foarte  răspicat  şi  la  în¬ 
ţeles,  iar  unde  simţeam  trebuinţa,  le  însoţeam  şi  de  scurte  expli¬ 
cări,  scoţând  la  iveală  ideile  religioase  morale  din  ele  şi  făcând 
aplicări  practice  la  referinţele  ascultătorilor.  Aceste  explicări  aveau 
deci  forma  unor  omilii  mai  libere,  căci  din  când  în  când  făcând 
pauze,  lăsam  şi  pe  ascultători  să-şi  facă  reflexiile  lor  asupra  celor 
auzite.  Aceste  reflexii  au  fost  aproape  totdeauna  foarte  intere¬ 
sante  şi  eu  le  luam  în  considerare  în  continuarea  desfăşurării 
ideilor;  ele  aveau  darul  să  trezească  şi  mai  mult  interesul  ascul¬ 
tătorilor.  Alteori  alegeam  din  întreaga  Scriptură  texte  cari  se  re- 
feresc  la  aceeaş  chestiune,  de  ex.  la  rugăciune,  jurământ,  sudalme 
etc.,  şi  le  întreţeseam  la  loc  potrivit  în  şirul  ideilor  ce  le  des- 
voltam.  în  aceste  cazuri  explicările  mele  luau  forma  unor  cuvân¬ 
tări  mai  sistematice,  iar  discuţile  libere  cu  ascultătorii  le  făceam 
la  sfârşit.  Câte  odată  îmi  indicau  înşişi  ascultătorii  despre  ce  să 
le  vorbesc.  Aşa,  spre  pildă,  într’o  seară  înainte  de  Anul  nou  i-am 
găsit  discutând  împreună  despre  servitori,  despre  greutatea  de  a 
găsi  astăzi  servitori  buni,  pe  când  mai  ’nainte  se  găseau  mai  uşor 
şi  slujeau  la  stăpâni  cu  anii  etc.  Eu  nu  le-am  întrerupt  discuţia, 
ci  —  deşi  îmi  propusesem  să  vorbesc  despre  alt  obiect  —  am 
intrat  şi  eu  în  discuţie,  am  deschis  imediat  sf.  Scriptură  la  epistola 
ap.  Pavel  cătră  Efeseni  c.  6.  v.  5 — 10  şi  cea  cătră  Coloseni  c.  3, 
v.  22  —  c.  4  v.  2  şi  în  legătură  cu  învăţăturile  cuprinse  aici  am 
făcut  aplicări  cu  privire  la  datorinţele  morale  dintre  stăpâni  şi 
slugi.  Uneori  făceau  înşişi  ascultătorii,  pe  baza  ideilor  desfăşu¬ 
rate  de  mine,  aplicarea  practică  în  legătură  cu  vre  o  întâmplare 
reală  a  vre-unuia  dintre  dânşii.  Când  cel  cu  pricina  era  de  faţă 
Şi  vedeam  că  nu  se  simte  de  loc  jignit  fiindcă  i  s’a  pus  cazul 

în  discuţie,  ba  lua  însuş  parte  la  vorbă,  eu  grijeam  să  nu  se 
spună  nimic  ce  l-ar  fi  putut  ofenzâ.  Rezultatul  unor  asemenea 
discuţii  a  fost  uneori  peste  aşteptări.  Aşa,  odată  mi-a  reuşit  să 
opresc  un  proces  de  divorţ  în  curgere,  împăcând  pe  cei  împri¬ 
cinaţi,  altă  dată  am  obţinut  alte  rezultate. 

Dar  văd  că  am  prea  intrat  în  amănunte.  Acestea  le-am 
amintit  numai  ca  să  arăt  ce  folos  mare  poate  să  rezulte  din  şe- 
zătorile  sau  cetirile  biblice,  practicate  cu  priceperea  necesară.  Eu 
îndrăznesc  să  susţin,  că  prin  ele  se  pot  obţinea  rezultatele  mo¬ 
rale  mai  mari  chiar  decât  prin  predică;  căci  predica  o  ascultă 
poporul  nostru  în  multe  părţi  —  ca  să  zic  aşa  — -  cu  oficiali¬ 
tatea  cu  care  azistă  şi  la  sf.  liturghie,  pe  când  cuvintele  Scrip¬ 
turii,  cetite  la  înţeles  şi  însoţite  de  explicări  pline  de  vieaţă  şi 
spontaneitate,  au  darul  de  a  pătrunde  mai  uşor  la  inimile  ascul¬ 
tătorilor.  Ar  fi  foarte  bine  ca  viitoarele  conferinţe  preoţeşti  să  se 
ocupe  serios  de  această  chestiune  importantă. 

O  altă  chestiune  importantă,  tot  în  legătură  cu  răspândirea 
Bibliei  în  popor,  e  introducerea  ei  in  şcoală.  Alte  confesiuni  au 
de  mult  aşanumita  « Biblie  pentru  şcoală »  (Schulbibel),  a  sosit 
timpul  să  ne-o  procurăm  şi  noi,  alcătuindu-o  după  modelul  celor 
străine  şi  în  conformitate  cu  trebuinţele  noastre  speciale.  Aceasta 
e  calea  cea  adevărată  pentru  introducerea  Bibliei  în  popor,  când 
adecă  l-ai  împrietenit  încă  de  pe  băncile  şcoalei  cu  cetirea  şi  cu 
cuprinsul  ei.  Poporul  astfel  pregătit  încă  din  timpul  şcoalei,  va 
înţelege  uşor  predica  şi  cuvintele  Scripturii,  când  i  se  va  pune 
în  mână  o  ediţie  mai  completă  a  ei.  Introducerea  Bibliei  în  şcoală 
va  avea  o  influinţă  binefăcătoare  asupra  întregului  spirit  al  in¬ 
strucţiei  şcolare,  căci  va  răspândi  în  şcoală  acea  atmosferă  morală 
curată  şi  edificatoare,  care  transpiră  din  fiecare  cuvânt  al  Scrip¬ 
turii.  Prin  aceasta  s’ar  repara  pe  viitor,  măcar  în  parte,  urmă¬ 
rile  formalismului  şi  intelectualismului  sec,  care  stăpâneşte  în  mă¬ 
sură  păgubitoare  şcoalele  noastre  şi  nu  lasă  să  se  desvoalte  în 
sufletele  copiilor  tocmai  acele  puteri  şi  însuşiri  morale,  cari  sunt 
mai  preţioase  pentru  formarea  caracterului  şi  mai  necesare  în  vieaţă. 

Cu  elevii  şcoalelor  medii,  reale,  comerciale  etc.,  întru  cât  nu 
se  ţin  astăzi,  ar  fi  de  dorit  să  se  introducă  ore  anume  pentru 
cetirea  sf.  Scripturi  sub  conducerea  cateheţilor.  La  Nemţi  se  ţin 
cu  bun  rezultat  aşa  numitele  « Bibelkrănzchen »  cu  tinerimea  şcoa- 

lelor  medii.  Cred  că  nici  la  noi  n’ar  întâmpină  opoziţie  introdu¬ 
cerea  lor;  începutul  s’ar  putea  face  în  şcoalele  noastre  cu  ca¬ 
racter  confesional.  In  acest  chip  am  deprinde  pe  viitorii  noştri 
intelectuali  cu  cetirea  sf.  Scripturi,  o  deprindere  de  care  astăzi, 
afară  de  rarisime  excepţii  lăudabile,  sunt  cu  totul  străini.  Astăzi 
se  ceteşte  în  clasa  intelectualilor  noştri,  nu  cât  ar  trebui  să  se 
cetească,  dar  totuş  suntem  în  progres  în  privinţa  aceasta.  Se  con¬ 
sideră  ca  un  lucru  ruşinoş,  ca  un  intelectual,  care  se  respectă, 
să  nu  cunoască  măcar  scrierile  mai  de  seamă  din  literatura 
noastră.  E  bine  că  a  pătruns  acest  chip  de  a  judecă,  dar  nu  e 
oare  mai  ruşinos  pentru  un  om  cu  pretenţii  de  cultură,  ca  să  fie 
cu  desăvârşire  neorientat  asupra  cărţii  cărţilor  şi  să  nu  o  fi  cetit 
nici  măcar  odată  în  viaţa  sa?  Când  mentalitatea  intelectualilor 
noştri  se  va  fi  schimbat  şi  în  această  direcţie,  atunci  vom  putea 
zice,  că  educaţia  lor  morală,  adevărata  lor  cultură  e  in  creştere 
pe  calea  cea  bună. 

In  şirul  măsurilor  de  cari  am  vorbit  în  vederea  răspândirii 
Bibliei  în  popor,  nu  voesc  să  las  neamintită  idea  înfiinţării  unei 
reviste  religioase  pentru  popor.  In  programul  unei  asemenea  re¬ 
viste,  explicarea  sf.  Scripturi  ar  trebui  să  aibă  neapărat  un  loc 
de  frunte.  N’ar  fi  lucru  tocmai  greu  să  se  publice  o  astfel  de 
revistă  cu  concursul  acelor  preoţi  dela  sate,  cari  cunosc  nevoile 
poporului  şi  au  darul  de  a  scrie  pe  înţelesul  lui.  Dacă  ar  apare 
la  Bucureşti,  s’ar  putea  reproduce  număr  de  număr  în  vre-o  ti¬ 
pografie  dela  noi  într’o  a  doua  ediţie,  augmentată  cu  articole  şi 
ştiri  potrivite  cu  referinţele  ţărănimei  noastre.  Dat  fiind  interesul 
ţăranului  nostru  pentru  chestiunile  religioase,  o  astfel  de  revistă, 
mai  ales  când  ar  fi  făcută  cu  pricepere,  şi-ar  câştigă  în  scurt 
timp,  prin  propaganda  ce  ar  face-o  preoţimea  pentru  ea,  un  număr 
considerabil  de  cetitori. 

(Sfârşitul  in  Nr.  următor) 1  d)r .  Nicolac  Bttlatl. 


1  Din  lipsă  de  spaţiu,  n’am  putut  tipări  întreg  sfârşitul  articolului  în  acest  număr. 

|  i  IOA\  cav,  de  PUŞCARIU. 

Un  venerabil  bătrân  s’a  stins  în  preajma  sărbătorilor  trecute 
ale  Crăciunului.  Distinsul  membru  al  Academiei  române  loan 
cav.  de  Puşcariu  şi-a  închis  pe  veci  ochii,  dupăce  într’un  lung 
veac  pe  care  i  l-a  dăruit  Dumnezeu  a  muncit  şi  a  luptat  cu  o 
stăruinţă,  care  nu  se  prea  poate  vedea  în  zilele  noastre. 

Cine  va  cerceta  trecutul  poporului  nostru  dela  1848  încoace, 
va  afla  de  sigur,  pe  fiecare  parinâ  numele  lui  loan  Puşcariu.  Ti- 
nărul  «stegar»  al  impunătoarei  adunări  de  pe  «Câmpul  libertăţii» 
a  purtat  toată  vieaţa  un  steag,  pe  care  l-a  păstrat  totdeauna  fără 
de  pată.  In  mişcarea  noastră  naţională  din  a  doua  jumătate  a  vea¬ 
cului  trecut  a  avut  un  rol  fruntaş  şi  nu  arareori  glasul  lui,  care 
se  bucură  de  o  deosebită  prietinie  şi  consideraţie  din  partea  Mi¬ 
tropolitului  Şaguna,  arăta  calea  dreaptă  a  culturei  româneşti. 

Biserica  noastră  al  cărei  fiiu  credincios  a  fost,  pierde  în 
dânsul  un  ocrotitor  sincer  şi  un  apărător  abil,  care  n’a  cruţat 
niciodată  osteneală  şi  muncă  spre  a  o  vedea  înălţată  şi  asigu¬ 
rată  de  orice  primejdie.  Cu  drept  cuvânt  se  spune  despre  dânsul, 
că  a  fost  unul  dintre  aceia,  cari  a  văzut  în  leagăn  începuturile 
organizaţiei,  ce  o  are  astăzi  biserica  noastră,  pentrucă  cav.  de 
Puşcariu  a  conlucrat  de  fapt  cu  marele  organizator  al  bisericii 
noastre.  Şi  dacă  putem  să  avem  regrete  după  moartea  acestui 
distins  mirean  al  bisericii  noastre,  vom  regretă  întâi  că  nu  şi-a  scris 
până  a  fost  în  vieaţă  amintirile  preţioase,  pe  care  şi  le-a  adunat 
de  pe  diferitele  terene,  în  cari  a  fost  activ.  Pare-că  se  pierd  tot 
mai  mult  amănuntele  aşa  de  interesante  ale  luptei  pentru  eman¬ 
ciparea  bisericii  noastre,  fără  a  fi  fost  fixate  toate  şi  fără  a  fi 
apreciate  cum  se  cuvine  din  partea  generaţiei  de  azi.  Iată  de  ce 
credem  deci  că  familia  regretatului  ar  face  cel  mai  mare  serviciu 
istoriografiei  noastre  bisericeşti  şi  în  genere  oricărei  istorii  a  vieţii 
noastre  culturale,  dacă  ar  putea  să  publice  corespondenţa  cav. 
de  Puşcariu,  din  care  au  fost  publicate  şi  până  acum  multe  scri¬ 
sori  foarte  preţioase. 

O  însemnată  parte  a  activităţii  sale  o  formează  îndeletni¬ 
cirile  istorice  şi  literare,  pe  cari  nu  le-a  părăsit  până  acum  la 
adânci  bătrâneţe.  A  fost  şi  dânsul  unul  din  «vechii  istoriografi» 

ai  bisericii  noastre,  care  pe  lângă  importantele  date  despre  fa¬ 
miliile  nobile  române,  care  le-a  dat  publicităţii  şi  care  i  au  adus 
O  meritată  distincţie  din  partea  Academiei  Române,  a  încercat 
să  lumineze  şi  cărările,  pe  cari  le-a  percurs  în  trecutul  ei  vitreg 
biserica  ortodoxă  română  din  Ardeal.  In  toiul  discuţiilor  urmate 
a  avut  să  înfrunte  multe  săgeţi  pe  cât  de  veninoase  pe  atât  de 
nedrepte.  Cele  mai  multe  le-a  parat  cu  o  adevărată  putere  ju¬ 
venilă,  fără  a-şi  pierde  însă  niciodată  cumpătul  şi  măsura.  Re¬ 
zultatele  la  cari  a  ajuns  nu  sunt  aşa  de  neînsemnate,  cum  le 
place  să  creadă  adversarilor  săi.  Pe  ele  se  va  clădi  viitoarea 
istorie  a  bisericii  noastre  şi  deşi  unele  din  părerile  sale  vor  su¬ 
feri  o  schimbare,  vor  rămânea  totuş  multe,  pe  când  în  aceeaş 
vreme  ipotezele  adversarilor  săi  vor  fi  date  cu  totul  uitării.  Aşa 
spre  pildă  azi  nu  mai  poate  încăpea  îndoială  că  episcopul  Ma- 
carie  dela  1469,  pe  care  regretatul  Bunea,  cu  o  naivitate  fără 
de  seamăn,  l-a  făcut  episcop  în  Haliciul  Oaliţiei,  a  fost  de  fapt 
episcop  cum  credeau  vechii  noştri  istoriografi,  în  Galaţii  de  lângă 
Făgăraş. 

Ceeace  i-a  caracterizat  pe  vechii  istoriografi,  de  cari  s’a  ţinut 
şi  cav.  de  Puşcariu  a  fost  alipirea  de  ceeace  am  moştenit  noi 
dela  înaintaşii  noştri  şi  năzuinţa  de  a  conservă  starea  de  lucruri, 
ce  i  se  pare  a  fi  bună.  De  aceea  cuvintele,  care  le  citează  cu 
un  prilej  din  bătrânul  V.  A.  Ureche  sunt  pentru  dânsul  progra¬ 
matice:  «A  cunoaşte  prin  ce  faze  dureroase  a  trecut  neamul  ro¬ 
mânesc  până  să  ajungă  la  starea  de  faţă,  care  celor  necunoscători 
de  trecut  li-se  pare  natural  şi  atât  de  simplu  şi  fără  să  rezulte 
din  această  stare  de  lucruri  nici  un  merit  pentru  cei  cari  au 
creat-o,  este  foarte  folositor,  este  modul  cel  mai  bun  de-a  asi¬ 
gură  apărători  ai  acestei  stări  de  lucruri,  este  mijlocul  prin  care 
nouele  generaţii  învaţă  a  iubi  şi  a  venera  memoria,  celor  cari 
au  realizat  evoluţiunea  naţională  a  neamului  omenesc». 

Istoriografia  bisericii  noastre  îi  va  rămânea  recunoscătoare 
şi  noi,  cei  de  astăzi,  ne  dăm  seama  în  faţa  mormântului  proaspăt  al 
regretatului  Ioan  cav.  de  Puşcariu,  că  steagul  de  luptă  a  bătrâ¬ 
nului  fruntaş  a  trecut  în  mânile  altora,  nu  ştim  însă  de  va  putea 
fi  el  purtat  cu  acelaş  entuziasm,  cu  aceeaş  dârză  îndărătnicie  şi 
cu  aceeaş  neclintită  dragoste,  pentru  neamul  nostru  şi  pentru 
biserica  noastră  strămoşească.  Verax. 


86 


PAVEL  ŞI  IO  AN  CA  ÎNDRUMĂTORI  AI  PĂSTORILOR 
DE  SUFLETE 

după  Dr.  Fratiz  Xaver  Mutz. 

Chemarea  preotului. 

(Urmare). 

4.  Dar  apostolul  dă  mulţămită  într’un  mod  atât  de  semni¬ 
ficativ  şi  instructiv  nu  numai  pentrucă  Domnul  l-a  aşezat  în 
slujba  apostolească  şi  pentrucă  i-a  dat  puterea  pentru  îndeplinirea 
ei  conştienţioasă,  ci  şi  pentru  aceea,  că  Domnul  l  a  mai  dăruit 
şi  cu  credinţa  reclamată  de  aceasta  slujbă. 

De  bună  seamă  că  Pavel  eră  înzestrat  cu  cele  mai  alese 
însuşiri  sufleteşti,  eră  un  suflet  adânc  cugetător  şi  un  legiuitor 
neîntrecut  al  timpului  său.  Pe  lângă  acestea  mai  avea  şi  o  fire 
zeloasă:  daruri  şi  însuşiri  cari  pentru  slujba  apostolească  îl  fă¬ 
ceau  din  cale  afară  destoinic.  Dar  toate  acestea  însuşiri  şi  da¬ 
ruri  alese  ale  lui  încă  nu-1  puteau  face  nici  un  apostol  adevărat, 
nici  capabil  de  munca  şi  jertfele  pe  cari  slujba  sa  le  reclamă  şi 
ele  singure  nici  nu  ar  fi  fost  de  ajuns  pentru  întemeierea  împă¬ 
răţiei  lui  Dumnezeu  în  inimile  oamenilor.  Căci  în  acelea  zile  de 
urgie  şi  de  grea  încercare  pentru  creştinism,  lucrul  de  căpetenie 
şi  datorinţa  apostolului  era  de  a  nu  se  potignî,  a  nu  obosi,  a  nu 
întoarce  spatele,  ci  a  stă  neclintit  în  faţa  tuturor  maltratărilor, 
calumniiior,  pericolelor,  batjocurilor,  insultelor  şi  atacurilor  zil¬ 
nice  împotriva  vieţii  şi,  zi  de  zi  fiind  expus  din  toate  părţile  să¬ 
geţilor  omorîtoare  ale  duşmanilor  lui  Iisus,  fără  urmă  de  frică 
şi  fără  a  clipi  din  ochi  de  groază  a  stă  în  locul  arătat  de  Dum¬ 
nezeu. 

Negreşit,  că  îndeplinirea  cu  scumpătate  a  acestor  cerinţe  ale 
chemării  apostoleşti  de  pe  vremuri,  este  un  lucru,  care  trece 
peste  puterea  ţărmurită  a  unui  om.  Cu  atât  mai  puţin  apoi  putea 
fi  atribuit  puterilor  şi  facultăţilor  lui  corporale  şi  spirituale  un 
rezultat  care  trece  peste  tot  ce  e  natural.  La  toate  acestea  i-a 
trebuit  putere  dumnezeiască  şi  ajutor  de  sus.  Dar  îndeplinirea 
chemării  şi  rezultatul  activităţii  sale  apostoleşti  iarăşi  nu  putea 
fi  numai  lucrarea  graţiei.  Pavel  eră  silit  să-şi  subordineze  voinţa 
sa  graţiei  şi  cu  aceasta  să  conlucre  credincios  la  propoveduirea 
evangheliei  şi  la  întemeierea  împărăţiei  lui  Dumnezeu  pe  pământ. 
Dumnezeu  a  prevăzut,  că  Pavel  nu  va  întrelăsâ  şi  nu  va  trece 
cu  vederea  nici  una  din  datorinţele  impuse  de  conlucrarea  sa  cu 
graţia  divină,  şi  de  aceea  l-a  şi  făcut  «ras  al  alegerii ,  ca  să  poarte 
numele  lui  Christos  înaintea  neamurilor  şi  a  împăraţilor» .  (Fap¬ 
tele  cap.  9  v.  15).  Insă  Pavel  prea  bine  ştie  şi  aceea,  că  con¬ 
lucrarea  sa  cu  graţia  divină  este  iarăş  din  capul  locului  opera 

Iui  Dumnezeu  şi  de  aceea  şi  scrie  în  epistola  sa  cătră  Corinteni : 
«ci  mai  mult  decât  toţi  aceia  ni  am  ostenit,  însă  nu  eu,  ci  darul 
lui  Dumnezeu  care  este  cu  mine».  (I.  Cor.  cap.  15  v.  10).  In 
epistola  cătră  Filipseni  (cap.  2  v.  13)  spune  apoi  şi  mai  hotărît, 
că  « Dumnezeu  este,  carele  lucrează  întru  noi». 

De  aceea  deci,  mulţămita  pe  care  o  dă  Pavel  lui  Dumnezeu 
pentrucă  l-a  chemat  la  apostolie  şi  pentrucă  l-a  socotit  credincios 
este  îndreptăţită  din  toate  punctele  de  vedere. 

5.  în  ce  măsură  bogată  s’a  revărsat  graţia  lui  Dumnezeu 
peste  el,  apostolul  neamurilor,  însuşi  trebuie  să  mărturisească 
«şi  s’a  prea  înmulţit  darul  Domnului  nostru  cu  credinţa  şi  cu 
dragostea  cea  întru  Hristos  /sus»,  (v.  14).  Din  necredincios  ce 
eră,  a  devenit  nu  numai  un  credincios,  ci  şi  un  apostol,  un  pre¬ 
dicator  şi  propovăduitor  al  credinţii.  Şi  cu  câtă  râvnă,  cu  câtă 
abnegaţie  a  predicat  acest  apostol  credinţa?  Câte  ţări  şi  locuri 
n’a  cutreerat.  Cât  s’a  silit  prin  scrisorile  sale  să  întărească  pe  cei 
a  căror  credinţă  se  clătină!  Câte  n’a  suferit  pentru  credinţă  în 
călătoriile  sale!  Şi  cum  i-a  robit  dragostea  cătră  Hristos  inima, 
însuşi  a  fost  răpit  până  la  al  treilea  cer  şi  în  inimile  atâtora  a 
aprins  focul  sacru,  pe  care  Hristos  l-a  adus  pe  pământ.  După 
toate  acestea  apostolul  avea  destule  motive  să  zică:  Mila  lui 
Dumnezeu  s’a  arătat  îndoit  asupra  mea:  Odată  a  putut  Dum¬ 
nezeu  să  mă  pedepsească  şi  n’a  făcut-o.  M’a  făcut  apoi  nu  numai 
pretinul  său  şi  moştenitorul  lui  lisus  Hristos,  ci  mai  mult,  m’a 
chemat  chiar  la  apostolat. 

6.  Preot  al  Domnului!  N’ai  oare  şi  tu  motiv  de  a  mulţămi 
Domnului,  cu  Pavel,  în  mod  deosebit?  Domnul  te-a  «pus  în 
slujbă».  Căci  chemarea  preoţească  îşi  are  originea  nemijlocit  dela 
Dumnezeu.  «Nu  voi  triaţi  ales  pe  mine,  ci  eu  v’am  ales  pe  voi» 
zice  Domnul.  (loan  cap.  15  v  16).  Mai  ’nainte  de  veci  te-a 
hotărît  şi  ales  Dumnezeu  pentru  preoţie.  Urmând  aplicării,  pe 
care  Dumnezeu  ţi-a  sădit-o  în  inimă  şi  în  credinţa  că  având  apli¬ 
care  vei  putea  cunoaşte  pe  deplin  această  chemare  vecinicâ,  ai 
intrat  în  statul  preoţesc.  Bine  ai  făcut!  Dar  sigur,  că  şi  tu  eşti 
dator  a  da  cinste  şi  mărire  lui  Dumnezeu,  pentrucă  te-a  chemat 
la  slujba  preoţească.  Ce  ai  fi  putut  avea  şi  arătă  ca  merit  al  tău? 
Putea-te-ai  lăudă  cu  ceva  bun  «ce  nu  ai  luat?»  (I  Cor.  4  v.  7).  Ba 
mai  mult,  trebuie  chiar  să  recunoşti,  că  multe  şi  mari  păcate  ai 
îngrămădit  în  vieaţă  şi  la  timpul  său  nu  vei  putea  zice  cu  apo¬ 
stolul  Pavel,  că  ai  făcut-o  din  neştiinţă.  Nu  ai  greşit  din  râvnă 
rău  înţeleasă,  ci  urmând  unei  patimi  oarbe  şi  păcătoase  ai  lucrat 
împotriva  conştiinţei  tale.  Ai  cunoscut  pe  Hristos  ca  pe  fiiul  lui 
Dumnezeu  şi  ca  pe  Mântuitorul  tău,  ca  pe  cel  mai  mare  binefăcător, 
căruia  eşti  dator  să-i  mulţămeşti  pentru  toate  câte  ai  primit 


în  vieată,  şi  cu  toate  acestea  trebuie  să  recunoşti,  că  eşti  vinovat 
de  multe  păcate  grele.  Dacă-i  aşa,  atunci  ce  te-a  făcut  vrednic 
de  slujba' preoţească?  Poţi  deci  zice  cu  apostolul:  «am  aflat 
har*.  In  îndelunga  sa  răbdare  Dumnezeu  te-a  răbdat,  te-a  cer¬ 
cetat  tot  mereu,  că  oare  te  depărtezi  de  el,  şi  dând  cu  totul  ui¬ 
tării  nerecunoştinţa  ta,  te-a  dăruit  cu  daruri  nouă,  până  când  în 
cele  din  urmă  ţi  s’a  format  în  suflet  un  simţământ  de  iubire  sigur 
şi  tare  cătră  Dumnezeu.  Atunci  ai  îndrăznit  a  face  şi  cel  din 
urmă  pas.  Ai  trecut  cu  sfială  pragul  seminarului  preoţesc  pentru 
a  te  pregăti  pentru  primirea  sfintei  hirotonii.  Aci  în  tăcuta  sin¬ 
gurătate  lumina  graţiei  îţi  lumină  tainic  cărările  şi  la  tot  pasul 
simţeai,  că  Domnul  îţi  este  aproape!  Toate  luptele  şi  îndoielile 
cari  ţi  s’au  ivit  în  suflet  cu  o  putere  mai  mare  poate  ca  în  trecut, 
trebuiau  să-ţi  servească  spre  întărire  în  virtute,  singura  care  te 
poate  ajută  să  stai  tare  şi  neclintit  ca  stânca  de  granit  în  mijlocul 
valurilor  vieţii  pământene. 

După  anii  de  pregătire  apoi  porţile  seminarului  iarăş  ţi  s’au 
deschis.  Plin  de  ideliasmul  cel  mai  curat  şi  cuprins  de  un  dor 
de  muncă  neţărmurit  ai  trecut  acum  pragul  aşezământului  în 
care  ţi-ai  făcut  creşterea  pentru  sfânta  slujbă  a  preoţiei.  în  sânul 
neamului  din  care  ai  eşit,  ţi-ai  ales  un  loc  de  muncă,  pe  care  tot 
Domnul  ţi  l-a  designat  dintru  început,  şi  cu  hotărîrea  firmă  în 
suflet  de-a’ţi  îndeplini  cu  scumpătate  datorinţele  la  cari  te-ai  an¬ 
gajat,  te-ai  prezentat  la  episcopul  tău,  ca  el  prin  punerea  mânilor, 
în  faţa  sfântului  altar,  să  ceară  asupra  ta  plenitudinea  darului 
Duhului  Sfânt  şi  asupra  lucrărilor  tale  binecuvântarea  Celui  de 
sus.  Deodată  cu  darul  şi  caracterul  preoţesc  ai  primit  şi  dreptul 
de  a  fi  ispravnicul^ tainelor  aşezate  de  lisus  Hristos  pentru  mân¬ 
tuirea  oamenilor.  înzestrat  acum  cu  toate  drepturile  şi  calităţile 
pe  cari  le  cere  în  mod  imperativ  îndeplinirea  conştienţioasă  a 
chemării  tale  de  preot,  ai  păşit  în  lume  ca  un  apostol  al  Domnului, 
îndreptăţit  de  a  fi  zi  de  zi  conlocuitor  cu  Dumnezeu  în  casa  sa 
cea  sfântă.  Pune-ţi  deci  toate  puterile  şi  facultăţile  în  slujba 
Domnului  şi  rezultatele  ajunse  pe  vastul  teren  de  muncă  nu  ţi-le 
atribui  ţie  ca  merit,  ci  mai  mult  puterii  date  ţie  de  sus,  ca  şi  la 
tine  să  se  adeverească  zisa  apostolului  că  « Domnul  te-a  socotit 
credincios  şi  te-a  pus  în  slujbă .» 

7.  Slujba  pe  care  ai  primit-o  prin  punerea  mânilor  din  partea 
episcopului  e  de-o  aşa  sublimitate  şi  măreţie,  ca  şi  care  alta  nici 
nu  poate  să  mai  existe,  pentrucă  nici  o  altă  slujbă,  decât  aceasta 
singură  te  îndreptăţeşte  să  fii  conlucrător  cu  Christos  în  reali¬ 
zarea  sfântului  său  plan  de  a  mântui  lumea.  E  mult  îmbucurător 
adevărul  pe  care  îl  revoacă  apostolul  în  mintea  învăţăcelului  său 
Timotei  prin  cuvintele:  « Credincios  este  cuvântul  şi  de  toată  pri- 


mirea  vrednic ,  că  Christos  lisus  a  venit  în  lume  să  mântuească 
pe  păcătoşi »  (v.  15;  conf.  Tit.  cap.  2  v.  14).  Nici  un  moment 
să  nu  te  îndoieşti  —  vrea  să-i  zică  —  de  adevărul  sublim  pe  care 
ţi-1  spui.  Fiul  lui  Dumnezeu  numai  şi  numai  pentru  cei  păcătoşi 
s’a  făcut  om  şi  a  luat  asupra  sa  ostenelile  şi  suferinţele,  în  cari 
viaţa  sa  pământească  a  fost  atât  de  bogată.  Pe  oamenii  scufun¬ 
daţi  în  marea  păcatelor  şi  prin  propria  lor  vină  ajunşi  în  cea 
mai  neagră  mizerie  a  vrut  să-i  mântuiască  şi  să-i  facă  iarăşi  păr¬ 
taşi  şi  moştenitori  ai  împărăţiei  lui  Dumnezeu  şi  vieţii  cei  veci- 
nice.  S’a  pogorît  din  cer  ca  un  doftor,  ca  pe  marele  bolnav, 
lumea  înstrăinată  de  Dumnezeu,  de  cumplita  lui  boală  să-l  tă- 
măduiască. 

Şi  cu  câtă  bunătate,  cu  câtă  îndurare  şi  iubire  cercetează 
El  pe  acest  bolnav.  Bolnavul  insă  în  nesocotinţa  sa  se  întoarce 
împotriva  doftorului  său,  îl  alungă  dela  sine  şi  când  El  iarăşi 
se  întoarce,  comite  şi  crima  că-i  varsă  sângele  şi-l  omoară.  Insă 
chiar  din  sângele  vărsat  pe  cruce  pregăteşte  doftorul  ceresc  medi¬ 
cina  bolnavului  atât  de  înrăutăţit.  Eu  însumi  —  zice  apostolul  — 
sunt  cea  mai  bună  mărturie  despre  bunătatea,  îndelungă  răb¬ 
darea  şi  îndurarea  fără  margini  a  lui  Dumnezeu  faţă  de  ome- 
nimea  păcătoasă.  Căci  dintre  toţi  păcătoşii  «cel  dintăiu  suni  eu» 
şi  cu  toate  acestea  am  aflat  har  înaintea  lui  Dumnezeu.  Capul 
meu  poate  fi  o  mângăere  pentru  ceialalţi  păcătoşi  şi  totodată  şi 
chezăşia  cea  mai  bună,  că  Dumnezeu  şi  pe  ei  vrea  să-i  mân¬ 
tuiască  din  robia  grea  a  păcatelor.  Faptul,  că  un  medic  vindecă 
pe  bolnavii  cari  sufăr  de  cele  mai  grele  şi  învechite  morburi, 
deşteaptă  în  cealaltă  mulţime  de  suferinzi  cea  mai  mare  nădejde. 
Aşa  dară  nime  să  nu  mai  dubiteze  de  mântuirea  sa,  sau  să  se 
teamă  că  ar  fi  alungat  de  Dumnezeu,  dacă  şi-ar  deschide  inima 
pentru  primirea  harului.  Căci  ce  şi  este  păcatul  în  raport  cu  mi¬ 
lostivirea  lui  Dumnezeu?  O  ţesătură  de  paiangen,  pe  care  vântul 
o  destramă  cu  uşurinţă.  Din  cele  de  până  aici  rezultă  deci,  că 
datorinţa  cea  mai  de  căpetenie  şi  cea  mai  mare  a  preotului,  care 
covârşeşte  pe  toate  celelalte,  este  să  contribue  din  toate  puterile  la 
mântuirea  păcătoşilor. 

8.  Cum  va  satisface  preotul  acestei  datorinţe  şi  cum  va  con¬ 
duce  pe  oameni  spre  ţinta  pentru  cari  au  fost  creaţi,  aceasta  o 
arată  apostolul  prin  cuvintele:  tiară  plinirea  poruncii  este  dra¬ 
gostea  din  inimă  curată  şi  din  cunoştinţă  bună  şi  din  credinţă 
nefăţarnică ».  (v.  5).  Credinţa  este  « începutul  mântuirii»,  « baza  şi 
fundamentul »  edificiului  măreţ  al  împăcării  omului  cu  Dumnezeu. 
Fără  ea  nime  nu  poate  să  se  mântuească.  De  aceea,  păstrarea 
credinţei  curate  şi  nefalsificate  în  credincioşii  săi,  preotul  trebue 
să  o  considere  ca  prima  sa  datorinţă.  Credinţa  ne  învaţă  a  cu- 

noaşte  pe  Dumnezeu  şi  revelaţiunea  sacră,  ne  arată  ce-i  plăcut 
şi  ce-i  neplăcut  lui  Dumnezeu,  ce  să  facem  şi  ce  să  nu  facem 
în  interesul  mântuirii  sufletului  nostru. 

Pe  lângă  acestea  credinţa  curată  şi  nefalsificată  trebue  să 
ne  îndrepte  voinţa  într’acolo,  ca  răul  să-l  încunjurăm  şi  binele 
să-l  facem,  ca  prin  aceasta  să  se  nască  şi  să  se  desvoalie  în  noi 
o  conştiinţă  bună  şi  nădejdea  în  viaţa  de  veci  să  se  ţină  pu¬ 
rurea  trează! 

Nădejdea  firmă  în  viaţa  de  veci  apoi  îndreptăţeşte  pe  creştin 
să  exclame  cu  Sfântul  Ilarie:  « Suflete  al  meu,  de  ce  te  temi? 
Şeptezeci  de  ani  aproape  ai  slujit  Domnului  şi  te  temi  de  moarte ->  ? 
Ea  delătură  frica  de  oameni  şi  te  pune  în  poziţia  de  a  suferi 
de  bună  voe  şi  cu  plăcere  chiar  şi  martiragiul  pentru  credinţă. 
Cu  cât  mai  mulţi  se  scoală  asupra  noastră  —  zice  Sfântul 
Iustin  —  cu  atât  mai  mult  creşte  numărul  celor  ce  ne  cunosc 
fericirea  sufletească,  de  care  suntem  părtaşi,  ca  şi  viţa  de  vie, 
care  aduce  cu  atât  mai  multe  roade,  cu  cât  mai  des  se  curăţeşte. 
(Apolog.  1).  Fructul  conştiinţei  bune  este  curăţenia  inimei ,  care, 
liberă  de  iubirea  de  sine,  nimic  altceva  nu  ţinteşte  şi  cere,  decât 
împlinirea  voinţei  lui  Dumnezeu  şi  preamărirea  lui.  In  modul 
acesta  apoi  se  formează  în  om  aceea  iubire  sfântă  care  se  în¬ 
dreaptă  şi  sileşte  spre  Dumnezeu,  din  toată  inima,  din  tot  su¬ 
fletul  şi  din  toată  virtutea.  Care  nimic  nu  detrage  lui  Dumnezeu, 
ci  dinpotrivă,  toate  creaturile  numai  în  Dumnezeu  şi  în  voinţa 
lui  sfântă  le  iubeşte.  O  iubire,  prin  care  se  formează  acei  oa¬ 
meni  drepţi  cari  nu  stau  sub  lege,  ci  deasupra  legii,  cărora,  după 
zisa  apostolului  « lege  nu  se  pune»  (v.  9),  dar  cu  toate  acestea 
o  îndeplinesc  cu  scumpătate  şi  cari  la  « ţinerea  cum  se  cuvine » 
a  legii  se  determină  nu  prin  vre-o  oareşicare  frică  de  pedeapsă, 
ci  prin  iubirea  care  le  umple  inima.  Aceia  care  nu  se  leagă  de 
litera  legii,  ci  pătrund  în  spiritul  ei;  cari  —  sănătoşi  cu  sufletul  — 
n’au  trebuinţă  de  doftoria  legii,  ci  lucră  liberi  cu  deplină  putere 
de  viaţă.  Intre  asemenea  împrejurări  legătura  sufletului  cu  Dum¬ 
nezeu,  după  măsura  în  care  pe  pământ  aceasta  este  cu  putinţă, 
este  pe  deplin  restatornicită. 

9.  Deci  chemarea  preotului  este  de  a  conduce  pe  credincioşi 
la  această  dragoste,  pe  care  apostolul  i-o  face  ucenicului  său  atât 
de  învederată  şi  pe  care  i-o  leagă  cu  atâta  insistenţă  de  suflet. 
Apostolul  trebuia  în  vremea  aceea  să  se  plângă,  că  mulţi  învăţau 
altfel,  de  cum  a  propoveduit  el  însuşi,  că  mulţi  se  ocupă  cu 
basme  şi  genealogii  fără  de  sfârşit  (conf.  Tit.  cap.  1.  v.  14;  cap. 
3  v.  9)  provocând  prin  aceasta  greutăţi  şi  sminteli,  în  loc  de-a 
propoveduî  credinţa  adevărată,  revelată  de  Dumnezeu,  şi  în  loc 
de-a  promova  - dconomia  lui  Dumnezeu,  care  este  intru  credinţă » 

(v.  4)  şi  cu  ea  întărire  în  cele  bune  a  celor  credincioşi.  Ei  nu 
au  luat  în  seamă  fundamentul  şi  ţinta  vieţii  creştineşti  şi  ca  o 
urmare  a  acestora  « s’au  întors  la  cuvinte  deşarte...  neînţelegând 
nici  celece  grăiesc ,  nici  de  celece  întăresc  (v.  6  şi  1).  In  schimb 
însă  Timotei  eră  « adevăratul  fiu  întru  credinţă »,  al  apostolului, 
căci  credinţa  in  Christos  —  Fiul  lui  Dumnezeu  —  pe  care  a 
primit-o  dela  apostol,  a  păstrat-o  curată,  întreagă  şi  neprihănită; 
ba  şi  mai  mult,  această  credinţă  cu  toată  puterea  ei  de  viaţă  a 
ridicat-o  la  valoarea  unei  neclătite  norme  a  vieţii  creştineşti.  Cre¬ 
dinţa  vie  şi  tare  a  învăţăcelului  dă  apostolului  cea  mai  puternică 
dovadă,  că  Timotei  în  lupta  cu  greutăţile  de  tot  soiul,  legate  de 
slujba  sa,  nu  se  dă  învins,  ci  din  contră,  încordându-şi  toate  pu¬ 
terile,  va  purtă  cea  mai  mare  şi  părintească  grije  pentru  cei  în¬ 
credinţaţi  păstorirei  lui. 

10.  Credinţa  tare  şi  vie,  care  a  însufleţit  atât  de  mult  pe 
Timotei  de-a  lucră  neîncetat  şi  cu  atâta  sirguinţă  în  ogorul  să- 
mănat  de  apostolul  Pavel,  este  şi  pentru  un  preot  cea  mai  de 
căpetenie  condiţie  pentru  o  muncă  binecuvântată  şi  mănoasă  în 
serviciul  evangheliei.  De  aceea,  grija  preotului  înainte  de  toate 
trebue  să  se  îndrepte  într' acolo,  ca  focul  şi  puterea  credinţei  în  su¬ 
fletul  său  nici  decum  să  nu  se  împuţineze.  Timpul  în  care  trăim 
pentru  credinţă  este  destul  de  periculos.  De  aceea  preotul,  ne¬ 
încetat  şi  cu  căldură  trebue  să  se  roage  în  toate  zilele:  «.Inmul- 
ţeşte  Doamne  în  mine  credinţa».  Şi  deoarece  credinţa  este  un 
dar,  preotul  cât  de  des  să  se  îndrepte  cu  rugăciunile  sale  cătră 
dătătorul  şi  izvorîtorul  tuturor  darurilor  şi  cu  stăruinţă  să  zică: 
«  Vino  Duhule  Sfinte,  sălăşlueşte-te  întru  noi,  cercetează  inimile 
fiilor  tăi . . .  aprinde  în  noi  flacăra  luminei  celei  de  sus  şi  varsă 
iubire  în  inimile  noastre ». 

Practicarea  rugăciunei  pune  în  stare  pe  preot  de  a  le  judecă 
toate  în  lumina  credinţei  şi-l  face  să  cunoască  pe  deplin  va¬ 
loarea  sufletelor  răscumpărate  cu  sângele  lui  Christos.  Credinţa 
adevărată,  pe  cum  zice  Sfântul  Hrisostom,  este  mama  iubirii. 
Lipsa  de  iubire  trădează  numai  decât  şi  lipsa  de  credinţă.  Prac¬ 
ticarea  şi  manifestarea  şi  în  afară  a  adevăratei  iubiri  de  altă 
parte  arată  cu  toată  hotârîrea  şi  o  tărie  a  credinţei. 

11.  Deaceea,  preot  al  Domnului!  umpleţi  inima  de  acea 
iubire  supranaturală,  care  nu  este  întemeiată  pe  carne  şi  sânge, 
ci  pe  har;  care  nu  este  egoism,  ci  o  predare  şi  un  devotament 
profund  cătră  Dumnezeu  pentru  fericirea  cea  vecinică  a  ome- 
nimei.  Cum  îşi  iubea  Iisus  pe  ai  săi!  Tot  mereu  avea  în  vedere 
mântuirea  şi  fericirea  cea  vecinică  a  celor,  pe  cari  i-a  iubit.  învaţă 
a  iubi,  învaţă  a  iubi  adevărat  şi  curat!  Iubirea  din  inimă  curată 
ne  dă  un  impuls  puternic  nizuinţei  spre  mântuirea  sufletului,  ne 

dă  în  aceasta  nizuinţă  o  tărie  neînfrântă  şi  o  perseveranţă,  care 
nici  într’o  împrejurare  nu  dă  greş. 

Alungă-ţi  ori  şi  ce  pizmă  şi  invidie  din  inimă,  căci  pizma 
şi  invidia  dă  totdeauna  dovadă  de  o  poftă  după  mărire,  care 
îţi  pune  pedeci  de  neînvins  în  munca  binecuvântată,  pe  care 
eşti  dator  să  o  desfăşuri  în  cercul  tău  de  activitate  pentru  mân¬ 
tuirea  sufletelor  credincioşilor  tăi.  Nimic  nu  constitue  o  pată 
mai  întunecată  şi  mai  ruşinoasă  pentru  genul  omenesc,  cum  zice 
Sfântul  Hrisostom,  ca  nebăgarea  în  seamă  şi  dispreţuirea  precep¬ 
telor  impuse  de  dragostea  frăţească  şi  ca  lipsa  de  străduinţă  de 
a  o  cultivă  şi  ţinea  totdeauna  vie,  precum  iară  nu  poate  există 
pentru  om  o  podoabă  mai  frumoasă  ca  apărarea  ei  şi  ca  nizu- 
inţa  de  a  o  câştigă  cu  ori  şi  ce  preţ.  Din  iubire  faţă  de  noi  a 
făcut  Mântuitorul  promisiunea :  *de  vor  fi  doi  dintre  voi  întdun 
înţeles  pe  pământ,  de  toi  lucrul  ce  vor  cere,  va  fi  lor ,  dela  Tatăl 
meu  cel  din  ceriuri »  (Mat.  cap.  18  v.  19).  Preot  al  Domnului! 
învaţă  deci  şi  tu  a  iubi!  Petrece  cât  de  des  în  sfinţenie!  Făcând 
aceasta  te  vei  convinge  totodată  în  măsură  tot  mai  mare  despre 
existenţa  aceluia,  care  ne  învaţă  a  iubi  şi  care  singur  ne  poate 
da  iubirea.  Razele  iubirii  dumnezeeşti  luminează,  dau  viaţă  şi  în¬ 
sufleţesc  ca  nimic  alta,  pe  ori  şi  care  om  care  vine  în  lume. 
Dar  credinţa  şi  iubirea  numai  prin  lupte  se  agoniseşte  şi  păs¬ 
trează  şi  e’  atât  de  ştiut,  că  acestea  podoabe  a  virtuţiilor  creş¬ 
tineşti  prea  des  sunt  ameninţate  nu  numai  de  duşmani  externi 
ci  şi  interni.  Pentru  subjugarea  patimilor  şi  primejdiilor  venite 
din  afară  se  cere  multă  prevedere  şi  circumspecţiune  din  partea 
creştinului,  iar  primejdiilor  interne,  cari  vor  să  distrugă  aceste 
virtuţi  li-se  poate  pune  capăt  prin  întărirea  continuă  a  vieţii 
virtuoase. 

12.  Apostolul  asamănă  credinţa  cu  o  corabie,  a  cărei  an¬ 
coră  este  conştiinţa  bună.  Lipsa  unei  conştinţe  bune  este  pentru 
credinţă  din  cale  afară  periculoasă.  Aceasta  o  dovedeşte  apostolul 
atunci,  când  dă  indemn  învăţăcelului  său  zicând:  <'să  te  oşteşti 
îritrănsele  bună  oştire,  având  credinţă  şi  bună  conştiinţă,  care 
unii  lăpădându-o,  din  credinţă  au  căzut »  (v.  18 — 19).  Aici  apos¬ 
tolul  spune  un  adevăr,  pe  care  istoria  bisericească  din  toate  vea¬ 
curile  îl  confirmă  pe  deplin.  Mulţi  au  căzut  din  credinţă,  fiindcă, 
fuduli  fiind,  voiau  să  ispitească  şi  să  cerce  toate  numai  cu  mintea. 
Alţii  iarăşi,  poate  chiar  majoritatea  naufragiaţilor  în  credinţă,  se 
înstrăinează  de  aceasta  virtute  prin  modul  lor  de  vieţuire,  prin 
purtări  rele  şi  mai  ales  prin  imoralitate.  Chiar  şi  în  testamentul 
vechiu  ni-s’a  arată,  că  imoralitatea  a  premers  totdeauna  idolola- 
triei  şi  ateismului,  iar  în  Testamentul  nou,  în  biserica  întemeiată 
de  Hristos,  lucrurile  se  petrec  întru  toate  asemenea.  Şi  e  de  tot 

natural  ca  să  fie  aşa.  Păcătoşenia  şi  credinţa  se  exchid  reciproc. 
Credinţa  în  viaţa  de  veci  şi  în  dreapta  răsplătire  de  dincolo  de 
mormânt  este  un  dojenitor  neînduplecat  şi  un  judecător  puţin 
iubit,  pe  care  oamenii  cu  multă  plăcere  îl  ocolesc. 

Virtutea  iubirii  creştineşti  peste  tot  nici  nu  o  putem  agonisi 
fără  ca  pentru  ea  să  ne  luptăm  tot  mereu,  clipă  de  clipă.  Lupta 
aceasta  o  purtăm  pentru  omorirea  patimilor  interne  cari  ne  bântue 
sufletul,  căci  e  un  adevăr  incontestabil,  că  în  măsura  în  care  sporeşte 
patima,  în  aceiaşi  măsură  se  împuţinează  iubirea,  până  când  în 
cele  din  urmă  lipsit  de  căldura  binefăcătoare  a  iubirii  creştineşti 
sufletul  nu  numai  că  se  abrutizează,  ci  se  şi  mortifică.  De  aceea 
pentru  sporirea  în  iubire,  suprimarea  şi  înfrânarea  patimilor  este 
un  mijloc  indispensabil,  căci  cu  cât  mai  mult  scade  egoismul 
cu  atât  mai  mult  creşte  şi  se  întăreşte  în  noi  iubirea  faţă  de 
Dumnezeu. 

Dar  ce  să  facă  acel  preot,  a  cărui  credinţă  se  clatină  şi  care 
prea  puţin  este  întărit  în  iubire.  Clâtinându-se  în  credinţa,  nu  va 
putea  întări  în  această  virtute  nici  pe  alţii.  Disordinat  în  viaţa 
proprie,  nu  poate  ţinea  nici  pe  alţii  în  bună  rănduială.  Dimpo¬ 
trivă  dacă  este  model  turmei  în  credinţă  şi  dragoste,  şi  aceste 
virtuţi  se  bazează  pe  umilinţă,  dacă  în  sufletul  său  păstrează  tot 
mereu  un  oareşcare  simţământ  de  nevrednicie  şi  dependenţă  de 
graţia  lui  Dumnezeu  atât  în  ce-1  priveşte  pe  el  cât  şi  în  ce  pri¬ 
veşte  mântuirea  sufletească  a  credincioşilor  săi,  atunci  nu  vor¬ 
beşte  şi  lucrează  el,  ci  puterea  lui  Dumnezeu  prin  el.  Atunci 
prin  misiunea  sa  sublimă  se  va  impune  turmei  cuvântătoare  pe 
care  o  păstoreşte  într’un  mod  absolut  şi  pretutindenea  pe  unde 
se  va  întoarce,  va  află  inimi  primitoare  şi  secerişul  va  fi  din  cele 
mai  bogate.  Atunci  şi  el  va  fi  stăpânit  de  bucuria  pe  care  a 
simţit-o  apostolul  când  a  zis:  «-Iară  împăratului  vecilor,  celui  ne¬ 
muritor,  celui  nevăzut,  unuia  preaînţeleptului  Dumnezeu,  cinste 
şi  mărire  în  vecii  vecilor.  Amin». 

Preotul  Aurel  Popoviciu. 


Dacă  capete  superficiale,  cari  paradează  cu  plăcere  ca  eroi  ai  zilei, 
nu  voesc  să  recunoască  nimic  mai  înalt  şi  mai  presus  de  lumea  materială 
pe  care  o  observăm  cu  senzurile  noastre  —  o  astfel  de  aroganţă  a  unora 
nu  o  putem  pune  în  socoteala  ştiinţei;  cu  atât  mai  puţin  poate  ea  să-i 
servească  ştiinţei  spre  folos  şi  onoare. 


Robert  Mayer. 

CUM  SĂ  POSTIM? 

—  Cuvântare  rostită  în  misiune  tractualâ  şi  potrivită  pentru  timpul  postului.  — 

„De  nu  veţi  iertă  oamenilor  greşalele  lor, 
nici  Tatăl  vostru  nu  va  iertă  greşalele  voastre . 
-  Iar  tu  când  posteşti,  unge  capul  tău  şi 
faţa  ta  o  spală !"  (Ev.  Matei  c.  6.  v.  15  şi  17). 

Fraţilor! 

A  fost  poate  o  întâmplare  nenorocoasă  pentru  noi,  că  între  «casele 
Domnului»  din  satele  noastre  —  pe  lângă  toată  vecinătatea  ce  favorizează 
această  margine  —  n’a  fost  o  legătură  mai  strânsă,  mai  viuă.  Credincio¬ 
şilor  noştri  nu  le-a  fost  dat  să  vadă  la  altarele  lor  şi  alţi  slujitori,  decât 
doar  cu  anumite  prilejuri  mai  sărbătoreşti:  ca  sfinţire  de  biserică  şi  şcoală 
sau  vre-o  serbare  culturală  naţională,  vre-o  conferenţă  tractuală  ş.  a. 

Dar  astfel  de  praznice  sunt  de  tot  rare  în  vieaţa  satelor.  Şi  în  primul 
rând,  poate  tocmai  noi  păstorii  am  fost  vina  la  această  scumpete  în  pro- 
poveduirea  împrumutată  a  cuvântului  lui  Dumnezeu. 

Cercetându-ne  deci  mai  cu  deamăruntul  datorinţele  am  aflat  şi  partea 
aceasta  uitată. 

în  conferenţă  noastră  tractuală  din  1910  la  îndemnul  şi  propunerea 
şefului  tractual,  s’a  adus  hotărîrea  însemnată,  ca  să  schimbăm  din  când 
în  când  altarele  noastre  de  jertfă,  să  începem  o  propoveduire  împrumu¬ 
tată  a  învăţăturilor  sfinte. 

Pentru  îndeplinirea  acestei  hotărîri  am  venit  astăzi  în  mijlocul  vostru, 
ca  împreună  cu  slujitorul  acestui  altar,  să  aduc  Tatălui  ceresc  rugăciuni 
de  preamărire,  mulţămită  şi  cerere  pentru  creştinii  acestei  fruntaşe  co¬ 
mune  şi  de  pretutindenea.  Am  venit  să  vă  tălmăcesc  şi  eu  câteva  cu¬ 
vinte  evanghelice,  să  vă  descoper  câteva  mărgăritare  din  cartea  cărţilor, 
Sf.  Scriptură. 

Fraţilor  creştini!  Timpul  dela  «Naşterea  Domnului»,  «dulcele  Cră¬ 
ciunului»  a  fost  pentru  noi  timp  de  bucurie,  de  veselie,  de  petrecere  şi 
desfătare.  Aceste  sunt  zilele  ospeţelor  şi  a  diferitelor  petreceri. 

Dar  acum  acestea  s'au  sfârşit.  Suntem  în  zilele  sfântului  post;  dela 
petrecerile  cele  vesele  şi  plăcute  trebue  să  trecem  ia  căinţă  şi  înfrânare. 
Şi  ne-ar  fi  căzut  cu  greu  poate  această  schimbare,  dacă  ne-ar  fi  sur¬ 
prins  deodată,  fără  nici  o  pregătire.  Ne-ar  fi  tulburat  seninătatea  zilelor 
de  înviorare. 

întocmirea  minunată  a  bisericii  creştine  însă,  se  vădeşte  şi  de  data 
aceasta. 

Cu  săptămâni  înainte  de  aceasta  ne-a  vestit  să  ne  pregătim.  Să  în¬ 


cepem  reculegerea,  să  ne  desbăerăm  de  plăcerile  lumeşti,  căci  soseşte  un 
moment  de  vindecare  şi  înălţare  sufletească. 

De  câteva  săptămâni,  înţeleaptă  aşezare  şi  întocmire  a  bisericii,  prin 
slova  povăţuitoare  a  cărţii:  «Triodului»,  ne  pregăteşte  puntea  de  trecere. 

Începutul  pregătirilor  se  face  cu  Dumineca  Vameşului  şi-a  Fariseului, 
prin  cântarea  bisericii:  «Uşile  pocăinţii  deschide-mi  mie  dătătorule  de 

vieată. . .»  Iar  cuvântul  evangheliei  din  acea  zi,  prin  o  vie  asemănare  a 
doi  oameni,  ne  Iasă  moştenire  parabola  pilduitoare  a  rugăciunii,  ca  an  de 
de  an  să  ne  pregătească,  să  ne  înveţe,  cum  să  fie  ruga  noastră  cătră 
Dumnezeu,  din  ce  simţăminte  să  izvorească.  Ne  învaţă  că  Rugăciunea  să 
ne-o  facem  cu  inima  înfrântă  şi  smerită,  ca  să  fie  bineprimită  şi  să  dobândim 
iertare  de  păcate  ca  vameşul.  Să  nu  izvorască  din  mândrie  şi  îngâni' 
fare,  căci  atunci  ne  vom  osândi  ca  fariseu!. 

In  evanghelia  din  Dumineca  a  doua,  a  fiiului  rătăcit,  se  iartă  din 
partea  unui  tată  greşalele  fiiului,  care  recunoscându-şi  slăbiciunile,  pati¬ 
mile  şi  desfrâul,  se  căeşte,  îi  pare  rău,  cere  îndurare  prin  mărturisirea 
păcatelor:  «Greşit-am  la  cer  şi  înaintea  ta». 

Pilda  dumnezeească  ne  pregăteşte  şi  pe  noi,  la  recunoaşterea  pă¬ 
catelor,  la  părere  de  rău,  la  căinţă  şi  mărturisire.  Fiiul  pierdut  nu  este 
altcineva,  decât  omenimea  abătută  dela  calea  lui  Dumnezeu,  rătăcită  şi 
încătuşată  în  tot  felul  de  slăbiciuni.  Tatăl  este  Dumnezeu,  care  ne  iartă, 
se  milostiveşte  spre  noi,  când  ne  recunoaştem  rătăcirea,  ne  dăm  seama 
de  greşeli  şi  cu  căinţa  şi  mărturisirea  rătăcitului  cerem  iertare. 

Evanghelia  din  Dumineca  următoare,  a  lăsatului  de  carne,  ne  arată 
cât  de  îndreptăţit  este  indemnul  pildelor  de  mai  ’nainte.  Aici  e  aşezat: 
«adevărul  credinţii  noastre  despre  judecata  cea  mai  de  pe  urmă»,  cu 
scopul  de  a  ne  aduce  aminte,  cumcă  cu  săvârşirea  vieţii  pământeşti,  nu 
s’a  sfârşit  totul,  ci  va  urmă  o  judecată,  când  toţi  vom  fi  traşi  la  răspun¬ 
dere  pentru  faptele  noastre.  Evanghelia  aceasta  ne  prevesteşte  deci:  să 
părăsim  căile  fărădelegilor,  să  ne  îndreptăm  vieaţa,  să  ne  căim.  Ne  în¬ 
vaţă,  deci  să  ne  dăm  seama  că  în  curând  se  va  începe  «marele  post» 
când  va  trebui  să  ducem  altă  vieaţă.  (Colecţia  Tarnavschi-Voiutschi). 

In  Evanghelia  lăsatului  de  brânză,  ni  se  pune  înainte  o  poruncă 
însemnată  a  bisericii,  porunca  postului,  arătându-ni-se  totodată  şi  felul  cum 
trebuie  împlinită  această  poruncă. 

Sâmburele,  măduva  acestei  porunci  se  găseşte  în  cuvintele:  «De 
veţi  iertă  oamenilor  greşalele  lor,  ierta*vâ  şi  vouă  Tatăl  vostru  cel  ceresc. 
Iar  de  nu  ve-ţi  iertă  oamenilor  greşalele  lor,  nici  Tatăl  vostru  nu  va  iertă 
greşalele  voastre.  Iar  tu  când  posteşti,  unge  capul  tău  şi  faţa  ta  o  spală, 
ca  să  nu  te  arăţi  oamenilor,  că  posteşti». 

Fiind  aceasta  învăţătura  despre  post,  asupra  acestei  porunci  voiu 
stărui  mai  mult  spre  a-i  cunoaşte  rostul  în  viaţa  noastră  creştinească,  spre 
a  vă  arăta  cum  şi  în  ce  chip  trebuie  ţinută. 

Fraţilor!  Orice  lucru,  fie  mare,  fie  mic,  numai  atunci  îl  poţi  înde¬ 
plini  cum  se  cade,  dacă  te  nizueşti  a  pătrunde  în  firea  lui,  dacă  îl  cu¬ 
noşti  pe  deplin. 

Oricărei  legi,  oricărei  porunci,  fie  bisericească,  fie  cetăţenească,  noi 
numai  atunci  ne  vom  putea  supune,  îi  vom  şti  împlini  cerinţele  ei,  dacă 
ne  vom  da  silinţa  să  o  înţelegem  cum  se  cade,  să-i  cunoaştem  rostul  şi 
însemnătatea. 


96 


Asemenea  stăm  şi  cu  poruncile  pentru  post.  Noi  numai  atunci  le 
vom  îndeplini  cu  pricepere,  în  curăţenia  şi  lumina  lăsată  de  lege  şi  bi¬ 
serică,  dacă  le  vom  pătrunde  în  toată  fiinţa  lor. 

Cunoaşterea  aceasta  amănunţită  o  vom  căută  cu  dinadinsul,  căci 
pentru  cei  mai  mulţi  dintre  creştini,  zilele  de  post,  sunt  zile  de  povară, 
de  nelinişte,  zile  de  osândă.  Şi  Doamne  ce  greşală  mare  e  a  avea  astfel 
de  credinţă. 

Mă  opresc  deci  o  clipă  asupra  orânduirii  lor,  ca  să  le  cunoaştem 
rostul. 

Cele  4  mari  posturi  de  preste  an  sunt  aşezate  de  biserică,  pentru 
reamintirea  următoarelor  momente  însemnate  din  vieaţa  religioasă. 

Postul  cel  mare  e  aşezat,  iubiţilor,  spre  aducerea  aminte  de  cele 
40  de  zile,  pe  cari  însuşi  Mântuitorul  le-a  postit  în  pustie,  înainte  de  a-şi 
începe  munca  pentru  răscumpărarea,  mântuirea  şi  reînvierea  noastră. 

Pentru  noi,  pentru  ştergerea  păcatelor  noastre  a  postit  Mântuitorul 
«post  negru»  (cu  înfrânare  dela  loate)  ca  să  ne  arate,  nu  numai  cu  cu¬ 
vântul  ci  şi  cu  fapta  să  ne  slujească  de  pildă,  odată  pentru  toate  timpu¬ 
rile  ce  vor  urma.  A  voit  să  ne  înveţe,  că  în  vieaţa  pământească  prea 
adeseori  tulburată  de  viforul  ispitelor,  de  greutăţi  şi  patimi,  pentru  re- 
câştigarea  iertării  de  păcate  şi  a  izbăvirii  avem  lipsă  de  anumite  momente, 
în  cari  mai  cu  dinadinsul  să  ne  înfrânăm  în  vieţuire,  mai  cu  deamăruntul 
să  ne  gândim,  să  ne  dăm  socoteală  asupra  faptelor,  să  ne  curăţim  simţirile. 

Postul  cel  de  6  săptămâni  înainte  de  Naşterea  Domnului,  «postul 
Crăciunului»  e  orânduit  spre  amintirea  celor  5508  de  ani,  pe  cari  Dum¬ 
nezeu  i-a  lăsat  să  treacă  dela  căderea  omului  în  păcat,  dela  scoaterea  din 
raiu  a  lui  Adam,  ca  timp  de  pregătire,  pentru  primirea  viitorului  Mesia, 
pentru  primirea  Fiiului  lui  Dumnezeu.  Timpul  de  pregătire,  pe  care  ni-1 
reîmprospătează  acest  post,  slujeşte  omenimei  de  pildă,  că  spre  a  primi 
preacinstitul  trup  şi  sânge  al  Mântuitorului,  «Sf.  Cuminecătură»,  are  lipsă 
de  pregătire  şi  înfrânare. 

Postul  Sf .  Apostoli,  al  Sânpetrului  e  aşezat  de  sf.  părinţi  întru  cinstea 
apostolilor  Petru  şi  Pavel,  cari  au  fost  şi  sunt  mari  dascăli  ai  lumei  şi  au 
suferit  multe  pentru  mărturisirea  credinţii  lor,  —  ca  noi  în  acele  zile,  în¬ 
frânând  dorinţele  trupeşti  şi  sufleteşti,  să  ne  luminăm  mintea  şi  inima  cu 
învăţăturile  şi  faptele  lor,  să  le  urmăm  credinţa. 

Postul  sf.  Mării  e  pus  întru  cinstea  preasfintei  Născătoare  de  Dum¬ 
nezeu,  întru  reamintirea  vieţii  curate  a  Maicii  pururea  fecioare,  întru  rea¬ 
mintirea  suferinţelor  Maicii  Domnului,  care  s7a  supus  orânduirii  prea 
înalte,  ca  Fiiui  său  să  fie  adus  jertfă  pentru  păcatele  noastre. 

Pe  lângă  reamintirea  acestor  momente,  posturile  au  mare  influinţă 
binefăcătoare  asupra  celor  ce  Ie  ţin.  Prin  înfrânare  dela  acele  fapte,  pa¬ 
timi  şi  lucruri,  cari  nu  stau  în  conglăsuire  cu  poruncile  legii  creştineşti  se 
produce  o  îndreptare  în  vieaţa  credincioşilor. 

Şi  ca  să  fie  susţinută  legătura  între  cele  4  posturi,  ca  omul  în  con¬ 
tinuu  să  fie  chemat  la  înfrânare  de  patimi  şi  întărit  in  suportarea  greului 

zilei  prin  harul  ce  se  pogoară  de  sus  —  grija  stăruitoare  a  bisericii  a 
rânduit  în  fiecare  săptămână  încă  2  zile  de  post. 

Aceste  zile,  Mercurea  şi  Vinerea,  ne  aduc  aminte  de  vieaţa  plină  de 
patimi,  de  răstignirea,  suferinţele  şi  moartea  pe  cruce  a  Mântuitorului,  — 
ca  şi  noi  să  suferim  cu  răbdare,  iertare  şi  seninătate  de  suflet  toată  po¬ 
vara  vieţii  şi  noi  să  murim,  Jcând  va  cere  trebuinţa  vremii,  pentru 
apărarea  învăţăturii  creştine,  podoaba  şi  bogăţia  de  căpetenie  a  sufletului 
nostru. 

Fraţilor!  Partea  cea  mai  mare  dintre  credincioşii  bisericii  noastre 
ortodoxe,  deşi  nu  cunosc  însemnătatea  binefăcătoare  a  posturilor,  totuş 
ştiu  din  praxa  vieţii  şi  slova  calendariilor,  zilele  prescrise  pentru  post.  Şi 
le  ţin.  Le  ţin  cu  multă  îngrijire  şi  asprime  şi  mărginenii  noştri,  ca  să 
rămân  acum  la  noi. 

Dar  ţinerea  aceasta  se  mărgineşte  numai  Ia  atâta,  că  noi  în  zilele 
acestea  nu  mâncăm  «cu  dulce»,  nu  mâncăm  mâncări  pregătite  cu  unsoare, 
carne,  brânză,  ouă  ş.  a.  în  schimb  ne  hrănim  cu  mâncări  de  post. 

La  postul  acesta  aflăm  o  mulţime  de  scăderi.  Par’că-i  făcut  de  silă, 
căci  auzim  o  mulţime  de  tânguiri  asupra  lui. 

O  parte  dintre  credincioşi,  pe  lângă  tot  mâncatul  mult,  se  plâng, 
că  «se  simt  leşinaţi»,  nefiind  mâncările  destul  de  saţioase.  Pe  alţii  îi  auzi 
plângându-se,  după  câteva  zile  de  post,  că  «nu  ştiu  ce  să  mai  mănânce 
de  post,  ce  să  mai  pregătească».  Pe  o  parte  însemnată  o  auzi  tânguin- 
du-se  «că  nu  mai  poate  ţinea»,  «că  cum  vor  mai  trece  săptămânile  ce 
mai  sunt  de  postit»  până  să  vie  ziua  îngăduitoare,  ziua  cea  milostivă,  ziua 
mâncării  de  dulce,  «Paştile»,  fără  să  se  gândească  că  atât  postul,  cât  şi 
ziua  cea  mare  a  Paştilor  au  cu  totul  altă  chemare  pentru  om. 

Cu  alte  cuvinte,  fraţilor,  postul  nostru  nu  constă  din  reţinere,  din  în- 
frftnare  dela  mâncări,  ci  mai  ales  din  îndopare  cu  mâncări  de  post,  cari 
par-că  nu  mai  au  saţ,  cum  e  vorba. 

Uităm  în  chipul  acesta  de  cuvintele  mari  şi  cu  greutate  ale  sfântului 
apostol  Pavel,  care  zice:  «Căci  împărăţia  lui  Dumnezeu  nu  este  mâncare 
şi  beutură,  ci  dreptate  şi  pace  şi  bucurie  în  Duhul  sf.» 

Să  ţinem  postul  de  bucate,  dar  să  I  ţinem  şi  pe  acesta  cum  se  cade, 
să-l  însoţim  apoi  de  un  număr  bogat  de  mătănii,  de  rugăciuni,  în  cari  să 
ne  înălţăm  cu  mintea,  cu  voia  şi  cu  inima  noastră  cătră  cel  Atotputernic; 
atunci  vom  fi  creştini  adevăraţi,  buni  şi  drepţi. 

Felul  cum  ţinem  noi  postul  este  o  amăgire  de  sine,  o  credinţă  de¬ 
şartă,  o  pricepere  întunecată. 

Şi  nu  ar  fi  atât  de  mare  păcatul  rătăcirii,  dacă  însăşi  legea  creştină, 
legea  noastră  nu  ne-ar  învăţă,  nu  ne-ar  lumină,  cum  se  cuvine  să  postim, 
nu  ne-ar  spune,  care  este  postul  adevărat. 

Iată  ce  ne  învaţă  despre  post  d.  e.  fericitul  părinte  leronim:  «Feri- 
ţi-vă  de  a  vă  lăudă  cu  postul  care  se  cuprinde  numai  în  înfrânare  de  bu¬ 
cate.  Au  nu  ştiţi,  în  ce  stă  postul  adevărat?  El  stă  în  lăpădarea  cu  totul 

de  orice  fărădelege.  Deci  deslegaţi  toate  legăturile  nedreptăţii,  iertaţi  aproa¬ 
pelui  vostru  toate  greşalele,  căci  numai  astfel  vă  va  fi  postul  de  folos. 
Voi  nu  postiţi,  dacă  vă  certaţi  cu  deaproapele,  vă  pizmuiţi,  vă  urîţi,  vă 
batjocoriţi». 

Un  învăţăcel  de  al  Apostolilor  ne  cuprinde  postul  în  următoarele: 
«Nu  face  nici  un  rău  în  vieaţă,  slujeşte  lui  Dumnezeu  cu  inimă  curată, 
dacă  faci  aşa  atunci  împlineşti  un  post  mare  şi  plăcut  lui  Dumnezeu». 

Sf.  loan  Gură  de  aur  ne  vorbeşte  despre  post  în  următorul  chip: 
«Post  înţeleg  eu  nu  pe  acela,  pe  care-1  ţin  mulţi,  ci  pe  cel  adevărat,  adecă 
înfrftnarea  nu  numai  dela  mâncare,  ci  şi  dela  păcat,  căci  postul  singur  de 
sine  nu  poate  mântui  pe  cela  ce-1  ţine,  dacă  nu  va  fi  postit  după  legea, 
care-1  rândueşte.  Postul  este  o  doftorie,  dar  o  doftorie,  care  deşi  ar  fi 
oricât  de  folositoare,  totuş  adesea  nu-i  de  nici  un  folos  pentru  cel  ce  nu 
ştie  cum  să  o  ia  şi  cum  să  o  păzească.  —  Cinstea  postului  stă  nu  numai 
în  schimbarea  mâncărilor,  ci  mai  cu  seamă  în  schimbarea  vieţii.  Tu  pos¬ 
teşti?  Dovedeşte-mi  aceasta  cu  faptele  tale.  Să  nu  postească  numai  gura, 
ci  şi  vederea  şi  auzul  şi  picioarele  şi  manile  şi  toate  mădulările  trupului 
nostru. 

«Să  postească  mânile  de  a  răpi  şi  de  a  pricinui  durere  aproapelui. 
Să  postească  şi  auzul,  şi  postul  auzului  stă  în  aceea,  ca  să  nu  ia  aminte 
la  clevetire  şi  grăire  de  rău. 

«Ochii  de  asemenea  să  postească.  Hrana  ochilor  este  vederea.  Tu  nu 
mănânci  carne,  nu  guşti  nimic  de  frupt?  Nu  gustă,  deci  nici  cu  ochii  din 
neruşinare,  nu  avea  privirea  de  frupt. 

«Postească  încă  şi  limba  de  vorbe  urîte  ţi  sudălmi.  Ce  folos  că  vom 
posti  de  mâncare,  că  ne  vom  înfrâna  dela  peşte  şi  carne,  iar  pe  aproa¬ 
pele  nostru  îl  vom  mâncâ  de  viu?» 

Acesta  ar  fi,  iubiţilor,  postul  in  lumina  adevărată,  postul  creştinesc, 
postul  prescris  de  legea  noastră  creştină. 

Astfel  de  post,  care  constă  nu  numai  din  reţinere  dela  anumite  feluri 
de  mâncări,  ci  mai  ales  din  punerea  în  practică  a  virtuţilor  creştineşti. 
Din  tinderea  şi  năzuinţa  după  o  vieaţă  arătată  de  Mântuitorul:  «Cel  ce 
voieşte  să  vină  după  mine,  să-şi  ia  crucea  şi  să-mi  urmeze  mie». 

Şi  în  multe  alte  locuri  ale  sf.  Scripturi,  găsim  poveţe  despre  adevă¬ 
ratul  post. 

Socotindu-Ie  de  îndestulitoare  pe  cele  aduse,  mă  mărginesc  încă 
asupra  unei  învăţături  de  a  Mântuitorului  păstrată  de  evanghelistul  Marcu, 
care  se  ridică  asupra  celor  amintite.  E  o  învăţătură,  care  ne  arată  de  ce 
porniri  să  fie  însoţit  adevăratul  post. 

—  Odată  Mântuitorul  predică  mulţimei.  Desfăşură  o  învăţătură  su¬ 
blimă,  necunoscută  până  atunci.  Nici  chiar  învăţăceii  n’au  putut-o  pătrunde 
pe  deplin.  De  aceea  după  plecarea  mulţimei,  cer  desluşiri  dela  învăţătorul 
lor.  Mântuitorul  mirat  le  zice:  «Au  şi  voi  sunteţi  aşa  de  neînţelegători; 
au  nu  vă  pricepeţi,  că  tot  ce  întră  în  om  dinafară  nu  poate  să-l  spurce. 

Că  nu  intră  în  inima  Iui,  ci  în  pântece  şi  ese  pe  afedron,  curăţind  toate 
bucatele.  Şi  zicea:  că  ceeace  ese  din  om,  aceea  spurcă  pe  om.  Că  din¬ 
lăuntru,  din  inima  omului,  ies  gândurile  cele  rele,  preacurviile,  curviile, 
uciderile,  furtişagurile,  asupririle,  vicleşugurile,  înşelăciunile,  ochiul  viclean, 
hula,  trufia,  nebunia.  Toate  relele  acestea  es  dinlăuntru  şi  spurcă  pe  om». 
Marcu  c.  VII.  v.  18-24. 

Fraţilor!  Din  cele  arătate,  nădăjduesc  a  fi  înţeles,  cum  este  de  a  se 
ţinea  postul,  în  temeiul  învăţăturilor  creştine. 

Asemănând  acum  postul  nostru,  cu  acesta  arătat  şi  prescris  de  bi¬ 
serică,  trebue  să  recunoaştem  şi  să  mărturisim,  că  postul  nostru  stă  de¬ 
parte.  E  cu  mult  prea  slab,  ca  să  poată  da  sufletului  o  împăcare  cu  sine, 
pace  şi  linişte  pământească  şi  apoi  să-i  asigure  măcar  un  colţ  in  împărăţia 
cerească. 

Noi  postim,  ne  înfrânăm  dela  anumite  mâncări,  pe  Dumnezeu  însă 
nu-i  iubim,  nu-1  cinstim  după  cuviinţă;  noi  postim,  la  biserică  însă  nu 
mergem,  măcar  de  câteori  am  puteâ.  Şi  apoi  şi  când  mergem  nu  ascultăm 
cu  evlavie,  nu  ne  rugăm  cu  cuviinţă,  nu  urmărim  din  toată  mintea,  inima 
şi  voia  noastră  desfăşurarea  slujbei  dumnezeeşti. 

Noi  postim,  rugăciunile  multe  puţine  câte  le  ştim  nu  le  rostim  după 
cerinţa  legii,  regulat,  sara  şi  dimineaţa,  precum  şi  ia  masă. 

Noi  postim,  dar  uităm  datorinţele  faţă  de  biserică  şi  şcoală,  faţă  de 
diferite  societăţi  menite  să  ne  lumineze  mintea,  să  ne  cultive  şi  nobiliteze 
sufletul,  să  ne  uşureze  munca. 

Postim,  dar  lăsăm  la  o  parte  datorinţele  faţă  de  neam,  limbă  şi  lege. 

Postim,  dar  faţă  de  familie,  faţă  de  cci  ce  ne  stau  mai  aproape,  faţă 
de  părinţi,  fraţi,  surori  şi  rudenii,  faţă  unul  cu  altul  însă,  nu  ne  purtăm 
totdeauna  cu  iubirea,  cinstea  şi  dreptatea  poruncită  de  legea  creştină. 

Prea  adeseori  ne  batjocorim,  ne  hulim,  ne  vorbim  de  rău,  ne  piz- 
muim,  minţim,  ne  înşelăm,  ne  purtăm  pe  la  judecăţi  cheltuind  vremea 
prin  odăile  de  aşteptare,  cheltuind  bani  scumpi  pentru  cele  mai  mici  ne¬ 
înţelegeri  şi  vătămări  de  onoare,  pentru  cele  mai  simple  lucruri. 

Nu  ajutorăm  pe  văduve  şi  orfani.  Ajunşi  în  vre-o  greşală  unul  faţă 
de  altul,  nu  ne  iertăm,  ba  nu  arareori  se  poate  auzi  de  pe  buzele  neîn¬ 
frânate  ale  cuiva:  «că  nu-1  iert  nici  morb  şi  peste  puţin  îl  vezi,  îndrăz¬ 
nind  pe  un  astfel  de  om  necugetător  a  zice  rugăciunea:  «Şi  ne  iartă  nouă 
păcatele  noastre,  precum  iertăm  şi  noi  greşiţilor  noştri».  Unui  astfel  de 
om  aşa  i-se  va  şi  iertă,  că  zice  sf.  evanghelie:  «De  ve-ţi  ierta  oamenilor 
greşalele  lor,  ierta-va  şi  vouă  Tatăl  vostru  cel  ceresc.  Iar  de  nu  ve-ţi  iertă 
oamenilor  greşalele  lor,  nici  Tatăl  vostru  nu  va  iertă  greşalele  voastre». 

Şi  cum  n’am  ierta,  când  ştim  că  noi  atâta  trebuinţă  avem  de  iertare, 
greşind  în  tot  minutul,  în  tot  ceasul,  cu  voie  şi  făr’  de  voie,  cu  ştiinţa  şi 
cu  neştiinţa. 

Prin  post,  «care  e  sabie  care  taie  toată  răutatea  dela  inimă»,  să  ne 
nizuim  mai  ales  deci  a  împedecâ  toate  izbucnirile  pătimaşe,  toate  slăbi- 

ciunile,  toate  răutăţile  trupului  şi  a  sufletului,  ca  prin  o  astfel  de  îngrijire 
să  ajungem  a  ne  feri  de  ori-ce  fărădelege,  să  ajungem  a  ne  potrivi  fap¬ 
tele  şi  vieaţa  întru  toate  cu  legea  creştină. 

«Postind,  fraţilor,  trupeşte  prin  înfrânarea  dela  anumite  mâncări,  să 
postim  şi  duhovniceşte  prin  îndeplinirea  virtuţilor  creştineşti :  Să  iubim  pe 
Dumnezeu,  pe  deaproapele,  să  ne  înstrăinăm  de  răutăţi,  să  ne  înfrânăm 
limba,  să  ne  lăpădăm  de  mânie  şi  de  minciuni,  să  lăpădăm  toată  legătura 
nedreptăţii,  să  dăm  flămânzilor  pâne,  celor  săraci  şi  nevoiaşi  milă  şi  ajutor 
ca  să  luăm  de  la  Christos  -  Dumnezeu  mare  milă».  (Triod  săptămâna  mare). 

Şi  această  postire,  după  cuvântul  evangheliei,  s'o  facem  «cu  spălare 
de  'faţă,  cu  ungere  de  cap»  fără  nici  o  arătare,  fără  nici  o  îndoială  şi  pă¬ 
rere  de  rău,  fără  nici  o  şovăire  şi  mustrare,  ci  din  dragoste  curată,  din 
îndemn  creştinesc,  asigurându-ne  numai  astfel  pacea  pământului  şi  împă¬ 
răţia  ceriurilor.  —  Amin.  joan  p0pa, 

preot  în  Sălişte. 


CRONICĂ  BISERICEASCĂ-CULTURALĂ. 

Jubileul  protopopului  Teodor  Herman.  Un  praznic  de  înălţare  su¬ 
fletească  a  fost  pentru  suflarea  ortodoxă  a  tractului  Deş  ziua  de  8/21  Ia¬ 
nuarie  a.  c.  S’a  sărbătorit  praznicul  muncii  de  un  pătrar  de  veac,  a  d-Iui 
protopop  T.  Herman. 

Serbarea  aceasta  frumoasă  a  fost  un  generos  şi  nobil  act  de  recu¬ 
noştinţă  a  turmei  faţă  de  păstorul  său.  întreg  protopopiatul  Deşului,  preoţi, 
învăţători  şi  mireni,  însufleţiţi  de  aceeaş  dragoste  a  luat  parte  la  momentul 
de  recunoaştere  şi  răsplată  a  muncii  harnice  şi  încununată  de  succese. 

Mângăerea  sărbătoritului  a  fost  mare  şi  i-a  crescut  şi  mai  tare  în¬ 
demnul  pentru  continuarea  muncii,  când  a  văzut  ca  fiii  tractului  conduşi 
de  Sfinţia  Sa  ştiu  să-şi  manifeste  şi  prin  forme  externe  iubirea,  alipirea  şi 
recunoştinţa  faţă  de  părintele  lor  iubitor. 

Cuvântarea  festivă  a  fost  rostită  de  presbiterul  O.  Hango.  A  fost  un 
cuvânt  bine  simţit  şi  o  icoană  frumoasă  a  unei  activităţi  roditoare.  Preo- 
ţimea  tractului  prin  rostul  părintelui  T.  Cotuţiu  a  oferit  jubilantului  ca 
omagiu  un  frumos  şi  impunător  tablou  al  preoţilor  tractuali,  având  în 
mijloc  figura  venerabilă  a  iubitului  sărbătorit. 

Deasemenea  şi  învăţătorimea  îi  oferă  un  tablou  al  învăţătorilor  prin 
învăţătorul  B.  Fărcaş. 

Jubiiantul  T.  Herman  adânc  mişcat  de  această  manifestaţie  mulţă- 
meşte  azistenţei  din  biserică  şi  prin  o  rugăciune  de  mulţămită  şi  preamă¬ 
rire  lui  Dumnezeu  dă  binecuvântarea  părintească  fiilor  săi  binevoitori. 

In  sinodul  protopresbiteral  extraordinar  se  aduc  apoi  2  hotărîri,  una 
ca  fondul  protopresbiteral  pentru  salarizarea  protopopului  să  poarte  de 
aici  înainte  numele  lui  Teodor  Herman,  iar  alta  de  mare  importanţă  cul¬ 
turală,  ca  în  Deş  să  se  înfiinţeze  o  şcoală  elementară  confesională  gr.-or. 
centrală. 


tot  — 


Presbîterul  Hango  ceteşte  felicitările  sosite  la  adresa  sărbătoritului: 

Cea  dintâi  a  fost  a  1.  P.  S.  Arh.  şi  Metr.  loan,  prin  care  felicita  pe 
jubilant  fmpărtăşindu-i  binecuvântarea  arhierească.  Se  ceteşte  apoi  o  fru¬ 
moasă  scrisoare  şi  plină  de  învăţături  trimisă  de  P.  S.  Episcopul  Dr.  E. 
M.  Cristea. 

Se  cetesc  apoi  telegrame  şi  epistole  de  felicitare  şi  încurajare  dela 
P.  C.  S.  Dr.  E.  Roşea,  Prof.  Dr.  N.  Bălan,  dela  protopr.  Teculescu,  Domşa, 
Pletos,  Mureşan  etc. 

Serbarea  aceasta  a  fost  răsplata  dreaptă  a  unei  munci  îndelungate  şi 
cinstite  pe  tărâmul  bisericesc,  şcolar,  educativ  şi  naţional. 

Ziua  aceasta  fără  îndoială  a  fost  o  zi  memorabilă  în  istoria  vieţii 
noastre  tractuale.  *  pTh  z.  Mânu . 

Eliminarea  teologilor  din  Oradea-mare.  înainte  de  aceasta  cu 
câţiva  ani,  aflându-mă  pe  drum  spre  oraşul  unde-mi  făceam  studiile  uni¬ 
versitare,  m’am  dat  jos  la  Oradea-mare,  unde  am  cercetat  şi  pe  un  coleg 
din  şcoalele  medii,  care  urmă  teologia  la  academia  romano-catolică  de 
acoalea.  Mi-a  plăcut  felul  cum  este  aranjat  institutul,  dar  în  scurt  timp 
m’am  putut  convinge  că  în  încăperile  lui  stăpâneşte  alt  spirit  decât  cel 
creştin.  La  cuvintele  mele  pline  de  bucuria  întâlnirii,  prietenul  meu, 
contrar  firei  sale  deschise,  îmi  răspundea  foarte  scurt  şi  aproape  şoptind, 
aruncând  priviri  de  om  înfricat  spre  ceilalţi  doi-trei  colegi  ai  săi,  cari  s’au 
întâmplat  să  fie  în  aceiaş  sală.  Ca  să-mi  explic  lucrul,  eu  mă  gândeam  Ia 
un  anumit  fel  de  educaţie,  ori  că  prietenul  meu  se  purtă  astfel  din  pre¬ 
venire  faţa  de  colegii  săi.  Dar  m’am  luminat  îndată.  Luându-mă  de  braţ, 
m’a  condus  într’un  colţ  a  grădinei  institutului,  unde  rând  pe  rând  s’au 
mai  strecorat  alţi  7 — 8  alumni  români.  «Aşa,  aici  suntem  mai  liberi»  — 
mă  clarifică  colegul  meu  —  «superiorii  noştri  de  aici  nu  ne  privesc  cu 
ochi  buni,  când  vorbim  în  limba  noastră  românească»... 

In  al  doilea  an  de  apariţie  a  acestei  reviste,  un  tânăr  român  din 
aceiaş  institut  romano-catolic  mă  rugă  în  numele  soţilor  săi  să  le  trimet 
revista  gratuit  în  două  exemplare.  Le-am  împlinit  cererea,  —  dar  n’a  tre¬ 
cut  o  jumătate  de  an  şi  ambele  exemplare  din  numărul  ultim  ce  li-s’au 
trimis,  mi-au  sosit  la  Sibiiu  cu  obicinuitul  «vissza»,  scris  cu  litere  mari. 
Intr’o  scrisoare  ce-a  urmat  aceiaş  tinăr  îmi  cerea  scuze  pentru  această  în¬ 
tâmplare,  pe  care  o  regretă,  spunându-mi  că  «superiorii»  nu  le  permit  să 
cetească  ziare  româneşti,  cu  atât  mai  puţin  o  revistă  «schismatică»! 

De  atunci  încoace  ura  «superiorilor»  faţă  de  limba  românească  a 
mers  crescând.  Au  mai  urmat  câteva  eliminări,  iar  acum  în  urmă  au  fost 
izgoniţi  toţi  cei  16  alumni  gr.-cat.  români,  pentru  «păcatul»  de  a  fi  vorbit 
într’olaltă  în  limba  lor  maternă,  prin  urmare  de  a  fi  făcut  uz  de  un  drept 
natural  a  fiecărui  om  pământean. 

Intre  astfel  de  împrejurări  au  crescut  serii  întregi  de  preoţi  ai  bisericei 
române  unite,  cari  aveau  să  conducă  poporul  încredinţat  păstoririi  lor,  pe 
calea  culturii  creştine  şi  naţionale!  lată  roadele  simţite  âie  «sfintei  uniri»! 

Lăudăm  şi  noi  şi  felicităm  din  inimă  pe  acei  bravi  tineri  pentru  dra¬ 
gostea  ce-au  arătat-o  faţă  de  limba  lor  maternă,  —  dar  asupra  cazului  ior 
nu  ne  putem  pronunţă  altfel  decât  cum  s’a  pronunţat  d-1  N.  Iorga:  «bine 
că  s’a  întâmplat  aşa!  Numai  exemple  aşa  de  câinoase  ale  neomeniei  pot 
încredinţa  pe  atâţia  fruntaşi  români  uniţi  că  legătura  prin  primirea  celor 
«patru  puncte»  deosebire  faţă  de  ortodoxia  noastră  «schismatică»  sunt 
mult  mai  puţin  lucru  decât  duşmănia  firească  a  două  neamuri,  care  tot¬ 
deauna  şi-au  stat  faţă  în  faţă  şi  care  au  de  împărţit  acelaş  pământ.  Numai 
dovezi  de  ură  aşa  de  pătimaşă  pot  să  scoată  din  unele  îndărătnicite  ca¬ 
pete  tari  eresia,  mai  rea  decât  aceia  cu  privire  ia  Sfântul  Duh,  că  în  veacul 
nostru  poate  unî  pe  oameni  cu  sinceritate  şi  trăinicie  altceva  decât  aceiaş 
limba,  acelaş  gând,  aceleaşi  vechi  şi  veşnice  tradiţii,  aceleaşi  amintiri  sfinte». 
Se  vor  întoarce  oare  la  acelaş  gând  religios,  la  aceleaşi  vechi  şi  veşnice 
tradiţii  statornicite  în  legătură  cu  ortodoxia  noastră  de  veacuri  şî  în  cari 
trăieşte  şi  astăzi  —  pe  lângă  toată  «unirea»  externă  susţinută  forţat  —  po¬ 
porul  românesc  întreg,  —  se  vor  întoarce,  zic,  acele  «îndărătnicite  capete 
tari?»  Noi  avem  nădejdea  că  Dumnezeul  părinţilor  noştri  poartă  grijă  de 
aceasta,  chiar  şi  prin  institutele  romano-catolice. 

* 

Episcopia  gr.-cat.  maghiară.  în  legătură  cu  informaţia  de  mai  sus 
şi  amintindu-le  cetitorilor  noştri  articolul  prim  din  Nr.  19-20  din  anul 
trecut  al  acestei  reviste,  continuăm  cu  vorbele  d-lui  N.  Iorga:  «Şi  iată  că 
în  acelaş  timp,  se  îngăduie,  dela  Roma,  Ungurilor  să  facă  o  episcopie  . . . 
pentru  «greco-catolicii  maghiari»,  ceeace  înseamnă  pentru  Românii  uniţi, 
cari  pe  la  Dobriţin  ca  şi  pe  la  Breţc  în  secuime  şi-au  uitat  limba.  Se  ştia 
de  mult  că  intenţia  există  şi  că  nu  va  fi  perdută  din  vedere  de  aceia  că¬ 
rora  li-a  răsărit  în  minte.  Dar  de  un  lucru  nu  se  îndoiau  Românii:  de 
bunătatea,  nepărtenirea,  ba  chiar  de  ocrotirea  deosebită  a  Papei,  care,  din 
Roma  lui,  se  îngrijeşte  de  vieaţa  şi  fericirea  «colonii or  romani  ai  lui  Traian». 
Şi  iată  că  Papa  se  îndoieşte  la  cererea  ministerului  unguresc.  Până  acuma 
nu  i  s’au  trimis  telegrame  indignate,  dar  episcopii  uniţi  s’au  strâns  în 
sinod  la  Blaj  pentru  a  lua  o  atitudine.  Hotărîrea  e  frumoasă,  dar  ea  nu 
va  emoţiona  pe  romanii  în  hlamidă  albă  pontificală  şi  în  purpură  de  car¬ 
dinali.  Şi  nu-i  poate  emoţiona:  şi  acolo  e  un  interes,  un  interes  lumesc, 
care  observă,  cântăreşte  şi  satisface  pe  cel  mai  tare.» 

In  faţa  acestei  mari  primejdii,  care  prin  poarta  unei  episcopii  unite 
maghiare  se  apropie  de  sufletul  neamului  nostru,  suntem  cuprinşi  de  ace¬ 
leaşi  îngrijorări  ca  şi  fraţii  noştri.  Vom  reveni. 

Alegerea  mitropolitului  —  primat  şi  a  noilor  arhierei  in  biserica 
ortodoxă  a  României  s’a  săvârşit  în  zilele  trecute.  La  scaunul  primaţial  a 
fost  chemat  P.  Sfinţia  Sa  episcopul  Conon  Aramescu  dela  Huşi,  unde  îi 
urmează  în  scaun  P.  S.  Sa  arhiereu!  Nicodim  Băcăuanul,  distins  scriitor 
bisericesc.  Pentru  cea  de  Roman  P.  S.  Sa  arhiereul  Teodosie  Ploeşteanul, 
iar  la  Argeş  P.  S.  Sa  arhiereul  Calist  Botoşeneanul.  Vom  reveni. 

Tipicul  cultului  religios. 

Cazuri  liturgice,  date  şi  indigitări  tipiconale  pe  luna  lui  Martie. 

Sâmbătă  în  3  Martie  la  vecernie.  La  «Doamne  strigat-am»  cântăm  10  stihiri, 
7  din  octoih  ale  glasului  7  şi  3  din  triod  cu  «mărire  —  Cuvioase  părinte!  ascultând 
glasul  evangheliei  Domnului»,  «şi  acum*  dogmatica  glasului  7  din  octoih.  La  stihoavnâ 
cântăm  stihirile  învierii  din  octoih  cu  «mărire  —  Pe  îngerul  de  pe  pământ  şi  pe  omul 
lui  Dumnezeu  cel  din  ceriuri»,  «şi  acum»,  bogorodicina  stivoavnei  glasului  2  din  Oc¬ 
toih.  După  «Tatăl  nostru»  cântăm  odată  troparul  învierii  «Stricat-ai  cu  crucea  Ta  moartea», 
apoi  «mărire  Locuitor  pustiului  şi  înger  în  trup»  troparul  cuviosului  din  triod,  «şi 
acum»  dogmatica  troparului  glasului  1  «Gavriil  zicând  ţie  fecioară  bucură-te»  şi  facem 
otpustui  obicinuit. 

Duminecă  în  4  Martie,  Cuviosul  Gerasitu,  Dumineca  a  IV-a  din  post  glas  7, 
voscr.  7.  evanghelia  dela  Marcu  „în  vremea  aceea  venit-a  un  om  la  Iisus;  la  utrenie : 
La  *D-zeu  este  Domnul»  cântăm  troparele  dela  încheierea  vecerniei  cu  deosebirea  că 
pe  al  învierii  îl  cântăm  de  2-ori.  Urmează  apoi  ca  şi  în  celelalte  Dumineci  triodionale 
toată  slujba  din  octoih,  cu  stihirile  pocăinţii  după  psalm  50  şi  cu  catavasiile  Buneivestiri 
<- Deschide- voi  gura  mea».  La  peasna  a  3-a  se  pune  condacul  şi  icosul  sfântului  din  triod, 
iar  la  peasna  a  6-a  cântăm  condacul  şi  icosul  învierii.  Sfetilna  învierii  —  «mărire»  sfe- 
tilna  triodului,  «şi  acum»,  bogorodicina  tot  din  Triod.  La  hvalite  cântăm  stihirile  în¬ 
vierii  8  şi  «mărire  —  Veniţi  în  vita  cea  de  taină,  făcând  într’ânsa  roduri  de  pocăinţa», 
«şi  acum  —  Prea  binecuvântată  eşti»  şi  doxologia  cea  mare,  ambele  pe  melodia  tro¬ 
parului  glasului  7. 

Joi  în  8  Martie  la  vecernie.  După  binecuvântare  dela  preot  şi  după  psalmul  de 
seara,  se  zice  ectenia  cea  mare  de  începere  şi  se  cântă  «Doamne  strigat-am*  cu  10 
stihiri,  6  ale  triodului  şi  4  ale  mineiului  şi  cu  «mărire  —  şi  acum  —  Trecut-a  umbra 
legii  şi  darul  a  venit»  bogorodicina  mineiului.  Vohod  —  «Lumină  lină  —  prohimenul  şi 
paremiile  triodului  şi  ale  mineiului  —  îuvredniceşte-ne  Doamne  —  ectenia  «sâ  plinim 
rugăciunea  noastră»  şi  stihoavna  triodului,  la  care  se  cântă  stihira  zilei  (sainoglasnica) 
de  2  ori  şi  mucenicina  odată  şi  —  «mărire  -  în  glasuri  de  cântări  să  lăudăm  credin¬ 
cioşii»,  —  «şi  acum  —  Născătoare  de  Dumnezeu,  Tu  eşti  viţa  cea  adevărată»,  ambele 
din  mineiu.  —  «Acum  slobozeşte  -  Sfinte  Dumnezeule  —  Preasfânta  Treime  Tatăl 
nostru»  apoi  troparele  mineiului.  Preotul  zice  apoi  ectenia  «milueşte-ne  Dumnezeule» 
iar  după  aceasta  urmează  rugăciunea  sfântului  Efrem  cu  metănii,  rugăciunea  Preasfântă 
Treime  şi  psalmul  «Bine  voi  cuvântă  pe  Domnul  în  toată  vremea»  cu  «cade-se  cu  ade¬ 
vărat»  şi  otpustui. 

Vineri  în  9  Martie,  Sf.  40  de  mucenici  din  Sevastia,  la  utrenie:  La  «Dumnezeu 
este  Domnul»  se  cântă  troparele  dela  încheierea  vecerniei.  Urmează  apoi  fără  ectenia 
mică  sedelnele  triodului  apoi  cele  ale  mineiului.  Poliieului  îi  urmează  ectenia  mică  apoi 
sedealna  Poliieului  şi  cu  antifoancle  glasului  4  dela  sărbători.  Evanghelia  utreniei  dela 
Luca:  «Zis-a  Domnul  ucenicilor  săi :  păziţi-vă  de  oameni*.  După  psalm  50  strana  cântă 
«mărire  -  Pentru  rugăciunile  Sfinţilor  Tăi»  «şi  acum  --  Pentru  rugăciunile  Născătoarei 
de  Dumnezeu»,  apoi  stihul  «milueşte-mâ  Dumnezeule»  cu  stihira  «Prorocind  a  strigat 
David  în  psalmi»  şi  catavasiile  « deschide-voi  gara  mea »  cu  cele  indicate  în  mineiu  la 
peasna  a  3-a  şi  a  6-a.  La  peasna  a  9-a  cântăm  imnul  Născătoarei  «măreşte  suflete  al 
meu  —  Ceeace  eşti  mai  cinstită».  La  sfetilne  cântăm  mai  întâiu  cea  a  glasului  7  din 
ceaslov  cu  modificarea  după  caracterul  zilei  («cu  puterea  crucei  Tale»)  apoi  «mărire  — 
—  Ceata  cea  cu  numărul  de  patruzeci»,  «şi  acum  —  Bucură-te  izbăvirea  blăstâmului» 
ambele  din  rnmeiu.  Urmează  după  acestea  hvalitele  cu  toate  stihirile  mineiului  şi  cu 
«mărire  —  şi  acum»  tot  de  aici.  Terminate  acestea  strana  ceteşte  după  rânduiala  cea¬ 
slovului  doxologia,  iar  preotul  zice  ectenia  celor  6  cereri  «să  plinim  rugăciunea  noastră». 
Imediat  după  aceasta  ecfenie  se  cântă  stihoavna  triodniui  (se  pune  stihira  zilei,  samo- 
glasnica  şi  mucenicina  cu  obicinuitele  stihuri  «umplutune-am  dimineaţa»)  cu  «mărire 

—  şi  acum»  din  mineiu.  Cetim  după  acestea  «Bine  este  a  ne  mărturisi  Domnului  — 
Sfinte  Dumnezeule  —  Tatăl  nostru»  şi  cântăm  troparele  dela  începutul  utreniei  şi  facem 
încheierea  cu  ceasul  prim. 

La  orele  10  se  face  liturghia  înainte  sfinţită  cu  apostolul  şi  evanghelia  sfinţilor. 

Sâmbătă  în  10  Martie  la  vecernie.  La  «Doamne  strigat-am»  cântăm  10  stihiri, 
6  din  octoih  ale  învierii  (glas  8)  şi  4  ale  triodului.  «Mărire  —  Puterea  crucii  Tale 
Hristoase  a  făcut  minune»  din  triod,  «şi  acum»  dogmatica  glasului  8  din  octoih.  La 
stihoavnă  cântăm  ştirile  învierii  cu  «mărire  —  Vânările  sufletului  şi  patimile  trupului», 
din  triod,  «şi  acum»  dogmatica  stihoavnei  glasului  2  din  octoih  (aceste  din  urmă  pe 
melodia  antifonului).  După  «Tatăl  nostru»  troparul  învierii,  «mărire»  al  triodului,  «şi 
acum»  bogorodicina  troparului  glasului  8,  apoi  încheierea. 

Duminecă  în  11  Martie,  păr.  Sofronie  patriarhul  Ierusalimului,  Dumineca  a 
5-a  din  post  glas  8  voscr.  8.  Evangelia  Ia  utrenie  dela  Marcu:  „în  vremea  aceea 
luând  lisus  pe  cei  12  învăţăcei".  La  «Dumnezeu  este  Domnul»  cântăm  troparele  dela 
încheierea  vecerniei  (al  învierii  de  2-ori).  Ceialaltă  slujbă  de  aici  încolo  urmează  ca  şi 
în  celealalte  dumineci  triodionale  cetindu-se  toate  ale  glasului  din  octoic.  După  stihirile 
de  pocăinţă  cântăm  ;catavasiile  « deschide-voi  gura  mea »  cu  condacul,  icosul  şi  sedelnele 
triodului  la  peasna  a  3-a  şi  cu  condacul  şi  icosul  învierii  la  peasua  a  6-a. 

După  ectenie  urmează  apoi  sfetilna  învierii,  «mărire  —  Pildă  de  pocăinţă  avându-te 
pe  tine»,  «şi  acum  —  Ceea-ce  eşti  îndulcirea  îngerilor».  Hvalitele  octoicului  le  încheiem 
cu  «mărire  —  Nu  este  împărăţia  lui  Dumnezeu  mâncarea  şi  beutura,  ci  dreptate  şi  ne- 
voinţa  cu  sfinţenie».  «Preabinecuvântată  eşti»  şi  doxologia  cea  mare  le  cântăm  pe  anti- 
fonul  glasului  8. 

Sâmbătă  în  17  Martie  la  vecenie.  La  «Doamne  strigat-am»  cântăm  10  stihiri  din 
triod  cu  «mărire  —  şi  acum -- Astăzi  darul  Sfântului  Duh  pe  noi  ne-a  adunat»  tot  de 
acolo.  După  Vohod  «Lumină  lină»,  prohimenul  zilei  paremiile  triodului  iar  după  ectenia 
celor  6  cereri  stihirile  stihoavnei  toate  şi  cu  «mărire  şi  acum»  din  triod.  «Acum.slobo- 
zeşte  Sfinte  Dumnezeule  —  Prea  sfânta  Treime  —  Tatăl  nostru»  şi  tropariul,  «învierea 
cea  de  obşte»,  «mărire  —  şi  acum  -  lngropându-ne  împreună  cu  tine  prin  botez»  şi 
otpustul. 

Duminecă  în  15  Martie,  Dumineca  Floriilor,  evangelia  dela  loan  „Mai  nainte 
de  paşti  cu  6  zile".  La  «Dumnezeu  este  Domnul*  cântăm  troparele  dela  încheierea 
vecerniei.  Urmează  apoi  cele  2  serii  de  sedelne  din  triod  şi  Polileu!  cu  pripelele  acestei 
dumineci.  Ectenie  —  sedelna  Polileului  --  antifoanele  glasului  4  dela  praznice  cu  pro¬ 
himenul  «din  gura  pruncilor  şi  a  celorce  sug  ai  săvârşit  lauda».  După  «Toată  suflarea» 
evangelia  utreniei  dela  Mateîu  iar  după  aceasta  nu  cetim,  învierea  Iui  Cristos  Văzând» 
ci  numai  psalmul  50.  După  cetirea  acestui  psalm  preotul  iese  din  altar  şi  tămâind  în 
chipul  crucii  tetrapodul  sau  masa  pe  care  de  mai  nainte  s’a  aşezat  salca,  ceteşte  rugă¬ 
ciunea:  «Doamne  Dumnezeul  nostru,  Cel-ce  şezi  pe  Heruvimi».  După  aceasta  rugăciune 
strana  cântă  «mărire  —  şi  acum»  cu  «Astăzi  întră  în  Viftania  şezând  pe  mânz  separat 
şi  stihul,  «milueşte-mă  Dumnezeule»  cu  stihira  dela  vecernie  «Astăzi  darul  Sfântului 
Duh  pe  noi  ne-a  adunat».  După  ectenia  «Mântueşte  Doamne  poporul  Tău*  urmează 
catavasiile  Floriilor  cu  cele  prescrise  în  triod  Ia  pesna  a  3-a  şi  a  6-a.  înainte  de  peasna 
a  9-a,  în  locul  imnului  Născătoarei  de  Dumnezeu,  cântăm  stihirile  triodului,  iar  la  sîetilnă 
nu  cântăm  altceva,  decât  «Sfânt  este  Domnul».  Urmează  toată  suflarea»  cu  hvalitele 
prescrise  la  triod  cu  «mărire  —  şi  acum  —  Mainainte  cu  şasâ  zile  de  paşti  venit-a  lisus 
în  Vitania»  şi  pe  troparul  glasului  6  doxologia  cea  mare.  La  liturgie :  In  Ion  de  «Bine- 
cuvintează  suflete  al  meu»,  înainte  de  «Unule  născut»  şi  în  loc  de  fericiri,  cântăm  an¬ 
tifoanele  din  triod,  iar  în  loc  de  »Cuvine-sâ  cu  adevărat»  irmosul  Floriilor.  In  aceasta 
duminecă  se  slujeşte  liturgia  lui  loan-Gură-de-Aur.  Cantor. 


